text:
Aruba su modelo macroeconomico ta confiabel
ORANJESTAD – Minister Xiomara Maduro ta comparti e bon noticia cu expertonan di Caribbean Regional Technical Assistance Centre (CARTAC), e asesor di IMF pa Caribe, a valida e modelo macroeconomico MARUBA cu Departamento Economico ta usa pa publica e perspectivaeconomico di Pais Aruba den e ‘Aruba Economic Outlook.’ Cu esaki ta keda comproba cu e modelo economico cu ta wordo usa pa haci proyeccion macroeconomico pa Aruba ta confiabel.
CARTAC ta impresiona cu e nivel di MARUBA
CARTAC a indica cu nan a keda impresiona cu e nivel di detaye y metodologia usa den e modelo economicoMARUBA, sigur ora ta trata informacion riba tur locualeconomia ta ofrece. Awor Departamento Economico ta dispone di un modelo economico actualisa cu por proyecta e efecto macroeconomico di e decisionnan di Gobierno.
Lo amplia MARUBA cu informacion fiscal
Te cu awor no ta posibel pa haci proyeccion riba e efectonandi cambio fiscal riba economia di Aruba. Pesey ribarecomendacion y cu asistencia di CARTAC, MARUBA lo wordo amplia cu un seccion pa pronostica cambionan fiscal y nan efecto riba economia di Aruba.
CARTAC a valida e Cuentanan Nacional tambe
E modelo economico MARUBA ta haci uso di informacioncompila den e Cuentanan Nacional di Pais Aruba pa haciproyeccionnan. Ta bon pa sa cu aña pasa CARTAC a dunavalidez tambe na e cifranan y metodologia di nos CuentananNacional. Di e manera aki por sigura cu no solamenteMARUBA, sino tambe e informacion cu ta wordo usa den e modelo economico aki, tur dos ta confiabel.


c: text/html

text:
Lo otorga e plachinan A-50001 te cu A-65000
ORANJESTAD – Departamento di Impuesto (DIMP) ta participa cu e otorgamento di plach’i number 2020 na
publico en general ta sigui diasabra awor, dia 11 di juli 2020, den forma di Drive-Thru. Clientenan cu tin e
number A-50001 te cu A-65000 ta keda invita pa pasa libremente y busca e plachinan di number.
E DIMP Drive-Thru lo ta riba e parkeerplaats di e oficina principal na Camacuri y lo start 9 or di mainta y lo
termina pa 1 or di atardi (nonstop). Ta pidi tur cliente pa tene cuenta cu e documentonan rekeri. Esakinan ta e
comprobante di pago original di DIMP y un polisa di seguro vigente.
Departamento di Impuesto ta enfatisa cu e servicio di Drive-Thru ta solamente pa otorgamento di plach’i number
- Pa tur otro asunto cu no ta regarda otorgamento di plachi, manera pago of registracion di vehiculo di
motor lo mester acudi den siman sea na oficina principal na Camacuri of un MFA, cerca nos caheronan durante
nos orario di custumber.
DIMP Drive-Thru
Departamento di Impuesto ta pidi pa tene bon cuenta cu e Drive-Thru lo ta accesibel solamente via e caminda
Avenida Milio Croes (bira na altura di e tire shop), drenta Rumbastraat. Aki ta sigui un ilustracion importante.
Ta pidi tur cliente pa tuma bon nota di e participacion aki y ta pidi esnan cu nan plachi tin e number menciona pa
haci uzo di e oportunidad. Si bo plach’i number no ta na turno, no preocupa, nos lo sigui parti e plachinan A50001 te cu A-65000 durante e siman venidero tambe di dialuna te cu diahuebs conforme e orario:
7:45 – 11:30 am y 1:15 – 5:00 pm. Nos ta pidi tur cliente pa sigui nos anuncionan via Facebook pa e noticianan di
otorgamento di plach’i number.
Gerencia di Departamento di Impuesto
10 di juli 2020

robotstxt: allowed

filter: keep


text:
Banko Sentral ta lansa un kompetensia bou di studiantenan CBCS Best Economic Research Award
Banko Sentral ta lansa un kompetensia bou di studiantenan
CBCS Best Economic Research Award
Willemstad/Philipsburg – Na 2018, Centrale Bank van Curaçao en Sint Maarten (CBCS), en
konekshon ku e di 190 aniversario di CBCS, a introdusí e CBCS Best Economic Research
Award. Pa krea mas insentivo i pa promové investigashon riba e ekonomianan di Kòrsou i Sint
Maarten, CBCS a disidí pa lansa e segundo edishon di CBCS Best Economic Research Award
e aña aki. Tantu studiantenan di HAVO i VWO na Kòrsou i Sint Maarten komo studiantenan di
bachelor òf master na universidatnan lokal i internashonal por partisipá den e kompetensia aki.
E premio aki lo wòrdu presentá den kuater kategoria:
I. Best Economic Research Award riba nivel di HAVO. E ganadó lo risibí un premio di
NAf. 2.500 i un trofeo.
II. Best Economic Research Award riba nivel di VWO. E ganadó lo risibí un premio di Naf
2.500 i un trofeo.
III. Best Economic Research Award riba nivel di Bachelor. E ganadó lo risibí un premio di
Naf 10.000 i un trofeo.
IV. Best Economic Research Award riba nivel di Master. E ganadó lo risibí un premio di Naf
10.000 i un trofeo.
CBCS ta spera ku e proyekto aki lo ser aseptá pa e skolnan na Kòrsou i Sint Maarten, dor di
motivá nan studiantenan ku tin ekonomia den nan kuríkulo pa partisipá den e kompetensia aki.
Ganadónan lo ser anunsiá dia 1 di yüli 2022. Lo bai tin un seremonia di entrega di premio un
siman despues di e fecha menshoná.
Pa mas informashon tokante ken tur por partisipá, e reglanan di e kompetensia i e formulario di
evaluashon, por fabor bishitá CBCS su wèpsait http://www.centralbank.cw/education/best-paperaward.
Willemstad, òktober 9, 2021
CENTRALE BANK VAN CURACAO EN SINT MAARTEN


text:
Kiko Bo Por Hasi Ora Nanishi Ta Kore Sanger?
Sanger por kore for di un of tur dos di buraku di nanishi.
Por ta tambe ku e sanger ta bai kore den bo garganta.
Kiko bo ta hasi si bo tin ku juda un hende ku esaki?
- Bo ta lage len su kabes un tiki pa dilanti
- Lage supla su nanishi un biaha hopi bon
- No lage supla si e kousa ku e nanishi ta kore sanger ta bini dor di posiblemente un frakshon na e nanishi(ela wordu di dal ku un obheto por ehempel)
- Kinipí i sera e nanishi pa alomenos 5 minuut i kontrola si e nanishi a stop di kore sanger
- Korementu di sanger no a stop? Keda kinipí e nanishi sera i jama dokter di kas.
- Tuma kontakto ku dokter di kas si e nanishi keda kore sanger pa mas ku 10 minuut. O si e persona ta usa remedi pa hasi sanger delegá. O ora ku e persona ta haña korementu di sanger na nanishi mas biaha
Fuente: Krus Kora(Hulanda)


text:
APARTE LADRONISIA NA SITIONAN DI BUSEO, HOPI KASO DI LADRONISIA NA BOTO NAN
KRALENDIJK — Ultimo tempu malechornan ta hopi aktivo ku diferente kiebro na kas, hotelnan, sitio di buseo i tambe awo den boto nan stashoná. Den ultimo 2 simannan tras di lomba tabata rekòrt na momentu ku mas ku 5 boto stashoná na e slipway pega ku Marriot a ser bishitá pa malechornan. Diferente kos nan a wòrdu hòrta manera bateria di boto, motor di boto i diferente artefakto nan ku tin den boto nan poné. Sigur algu di lamentá, mirando ku piskadó nan ta lucha inkansablemente pa pone pan riba mesa i malechornan ta yega i hòrta motor, bateria etc for di nan boto. Ban spera ku e malechornan aki stop ku e aktonan aki i tene man na kurason pa kada persona ku ta traha duru pa yega na nan boto.
Diparti polis i kmar tambe lo ta bon pa tira kòntròl na e sitio nan aki mas frekuente den ora nan di anochi bai kue marduga.
Tin piskado a bisa kaba ku si sigui asina aki ku nada nota wordu hasi nan mes lo tuma lei den nan man paso no por sigui soportá mas.
FUENTE: LIVE 99 FM


text: ORANJESTAD – Den un forma habri y profesional Partido di Pueblo Arubano AVP a presenta su Programa di Partido pa 2017-2021. Un publico cu for di trempan a yena e espacionan di Renaissance Convention Center tabata testigo, mientras cu atrabes di television y live stream riba media social miles di otro ciudadano a conoce tambe e plan yama ‘Padilanti’. “Aruba Padilanti no ta simpelmente un plan y vision cu hunto nos mester carga; e ta un pensamento, e ta un vision cu ta inculca un compromiso, e compromiso pa comparti e prosperidad den nos pais,” asina lider di partido Mike Eman a bisa den su discurso cu, cu ‘standing ovation’ a cera e programa di e grandioso anochi aki.


text:
Mapa di Balor Kultural Históriko
Seri di Herensia Kultural
E mapa di balor kultural históriko, publiká komo ‘Mapa Kultural Históriko Kòrsou’, ta resultado di aprobashon di e Tratado di Malta pa Antia Hulandes na 1998. E puntonan prinsipal di e Tratado di Malta ta:
• Artíkulo 4: Konservashon di herensia kultural in situ (ke men na e sitio kaminda haña tal o kual opheto)
• Artíkulo 5: Tene kuenta na tempu ku herensia kultural ora ta ordená teritorio di moda ku por apliká alternativa i spar gastu
• Artíkulo 6: E ‘strobadó’ ta paga pa e investigashon si resultá ku no por konservá e herensia kultural na e lugá pa motibu di su plannan di desaroyo
• Artíkulo 9: Komunikashon ku públiko
• Artíkulo 12: Interkambio di konosementu via eksperto
Pa por apliká e tratado akí den práktika NAAM, den kooperashon ku Bureau Monumenten en Archeologie di Munisipio di Amsterdam a desaroyá e mapa di balor kultural históriko aki komo instrumento di maneho pa gobièrnu i kompanianan di utilidat públiko, i komo mapa di informashon pa públiko (partikulir- i desaroyadónan). E nota di maneho di Arkeologia di aña 2008 ta sirbi di kuadro pa maneho di entre otro e mapa akí i e ta deskribí entre otro e prosedementunan kultural históriko i arkeológiko.
Historia di e Mapa di balor kultural históriko
Staf di NAAM, huntu ku su grupo di trabou di arkeologia ku a lanta na 2003 i den pasado AAINA, durante hopi aña a kolektá informashon tokante nos herensia kultural. A pone tur informashon den un GIS (Geografisch Informatie Systeem) un banko di dato pa por presentá esaki den kaso di ordenamentu di teritorio òf ordenamentu urbano, pa por realisá análisis kuné i pa por hasi pronóstiko. Prosesamentu di e informashon ta un aktividat kontinuo. Ketu bai ta topa lugá kaminda ta haña restu di balor arkeológiko, ku ta midi ku un GPS na e tereno mes , pa despues hinka tal informashon den un banko di dato. Di e forma akí por prosesá e informashon disponibel ku mas eksaktitut i segun komprendementu ta avansá, por adaptá e mapa di balor kultural históriko.
E mapa ta un refleho apstrakto di sitionan ku tin un balor kultural históriko altu i e ta aksesibel pa tur hende.
Meta di e mapa di balor kultural históriko
Meta di e mapa ta pa tur hende na Kòrsou ku ke desaroyá un tereno, konstruí riba dje, rosa un tereno etc. djis tira un bista riba e mapa i nan ta sa si mester tene kuenta ku un ‘programa kultural históriko’. Si for di e momentu ku ta formando e plan enbolbí arkeologia i historia kultural, por limitá gastu di un programa asina. Si bai hasi un investigashon arkeológiko ora a kuminsá konstruí kaba, esei ta trese gastu muchu mas altu kuné pa motibu ku e aktividatnan lo stagna.
Di otro banda, si for di tempran enbolbí historia kultural den formamentu di plan, tal desishon ta ofresé e posibilidat pa inkluí e aspektonan akí den e diseño, di moda ku eseinan lo por sirbi di balor agregá pa e proyekto.
Ademas ku e mapa ta di importansia pa partikulir i desaroyadó, ámtenarnan di por ehèmpel DROV i Domein, i instanshanan manera Aqualectra tambe por hasi uso di dje.
Mi tin plan pa bai desaroyá; kiko awor?
Diferente koló riba e mapa ta indiká diverso teritorio di balor kultural históriko altu. E kolónan ta referí na e manera ku mester anda ku un tereno asina desde un punto di bista kultural históriko. Límite mínimo pa un programa kultural históriko ta pa teritorio na koló oraño (periodo pre-colombino: indjan), blou (herensia marítimo: lugá di basha anker, barku kibrá, etc.), bèrdè (sitio di memoria, lugá konosí di tradishon oral) i teritorio hel (herensia históriko: entre kua herensia kolonial i industrial) 50 m2. Esaki ta nifiká si bo tin plan di bai desaroyá un tereno mas grandi ku 50 m2 ta obligatorio realisá un programa kultural históriko. E límite mínimo akí ta pa sabana i teritorionan di plantashon fihá na 5 hèktar.
Den kaso ku un tereno ku ta bai desaroyá ta kai denter di un teritorio similar, e instansha ku ta duna pèrmit lo mustra ku lo bo mester sigui un programa kultural históriko. E programa akí por varia di un investigashon pa inventarisashon, un ekskavashon òf por ehèmpel tuma muestra en konekshon ku investigashon botániko.
E programa kultural históriko
Si e teritorio en kuestion ta efektivamente denter di un region asina i ta rekerí un programa kultural históriko, bo por tuma kontakto ku NAAM pa risibí informashon tokante e siguiente pasonan. NAAM ta laga hasi promé un quickscan òf un investigashon na ofisina ku eventualmente un inspekshon di e tereno pa fiha kiko eksaktamente e tereno ta rekerí. Tal estudio hasí na ofisina ta hasi un inventarisashon di e informashon kultural históriko ya konosí di e tereno, manera ekskavashonnan arkeológiko òf inspekshonnan ku a yega di hasi kaba; ta hasi uso di fuentenan antropológiko i históriko i uso di e suela, i ta fiha geologia.
Tur e fuentenan akí huntu ta duna un imágen kla di e potensial kultural históriko di un tereno. Riba esaki ta basa e tipo di investigashon siguiente ku mester tuma lugá. Un método manera esaki nan ta aplikando ya un dies aña asina na Europa i e práktika akí a mustra ku por optené un imágen kla di dje, di moda ku tantu e desaroyadó komo e hefe di ehekushon ta spar tempu i plaka.
Si resultá klaramente ku den e tereno tin restu di balor kultural históriko, konseho di e quickscan òf e investigashon na ofisina lo ta na su lugá hasi un siguiente investigashon. Ta trata akí di un investigashon riba e tereno mes (na hulandes ‘inventariserend veldonderzoek’ (IVO)), pa determiná konkretamente kiko tin i na unda denter di e tereno. Ku tal motibu e dunadó di enkargo por skohe pa adaptá (un parti) di e plan (ta spar gastu i ta duna un balor agregá na kultura históriko di e proyekto di desaroyo) òf laga ekskavá (un parti di) e tereno. Kada fase di e programa kultural históriko ta kaba ku un rapòrt di moda ku pa e dunadó di enkargo ta evidente riba kiko eksaktamente ta basa un konseho.
Repartiendo e investigashon den diferente fase ta masha bon posibel pa tene e gastunan manehabel, pasobra na diverso momento por adaptá e proseso segun deseo i por informá e dunadó di enkargo debidamente tokante e posibel solushonnan.
E mapa di balor kultural históriko ta kontribuí na un bon maneho i konservashon di e herensia kultural históriko di Kòrsou.
Por baha un vershon digital di e mapa di balor kultural históriko via website di NAAM, http://www.naam.cw. Un ehemplar análogo riba format di A0 ta optenibel serka NAAM.
Portrèt: Mapa di Balor Kultural Históriko
Teksto: Claudia Kraan (NAAM), ilustrashon: Mapa Kultural Históriko Kòrsou: NAAM-BMA copyright NAAM
Foto: Sander Ijzerman & Bas van Sprew


text:
Ultimo dia pa inscribi pa Landsexamen 2020
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2020 ta dialuna dia 30 di september 2019.
Entrante 2 di september 2019 e formulario pa inscribi ta obtenibel via e website di Departamento di Enseñansa Aruba [ea.aw] (busca Landsexamen bou di letter L den e alfabet menu).
Prome cu baha e formulario pa inscribi, por fabor lesa e “Informatiebrochure Landsexamen 2020”. Entrega e formulario hunto cu copia di tur documento necesario (p.e. certificado , diploma y e listanan di cifra obteni cu firma oficial) y copia di un extracto di registro di Censo di Aruba na balie di Examenbureau, [Belgiëstraat #2].
Tambe mester entrega un copia di e prome pagina di e formulario di inscripcion yena como prueba ku a entrega e formulario di inscripcion.
Candidatonan cu ta cumpli cu tur regla di inscripcion y a pasa e “screening” ta wordo notifica pa pasa entrega un copia di e recibo di pago di por lo menos 1 materia (vak).
Si no entrega tur documento necesario of si e inscripcion drenta despues di dia 30 di september 2019, no ta procesa e inscripcion.
Participacion
Na landsexamen MAVO/HAVO/VWO 2020 por participa esnan:
Certificadonan obteni na Aruba ta valido pa un periodo maximo di 10 aña entrante 1 augustus 2012. Esaki ta nifica cu certificadonan mas bieuw cu 10 aña no por wordo uza mas pa obtene un diploma di VWO, HAVO of MAVO.
Info / Contact
Pa mas informacion por busca [L] Landsexamen den e alfabet menu riba homepage of por tuma contacto cu DEA | ExamenbureauScroll To Top


text:
En conexion cu negociacion entre Aruba y Hulanda:
TA HOPI URGENTE PA YEGA NA UN ACUERDO CU HULANDA
Oranjestad – Camara di Comercio y Industria (KvK), como representante di e comunidad empresarial, ta pone enfasis riba e urgencia pa tuma e pasonan necesario pa protehe e interes di Aruba su economia, comunidad y empresarionan. KvK ya caba a expresa di ta aplaudi dialogo entre Aruba y Hulanda. Sinembargo, e incertidumbre encuanto e disponiblidad di e fondonan pa Gobierno di Aruba por sigui duna e subsidio na empresanan, ta perhudica comercio en general severamente. Sin e subsidio aki, hopi negoshi no lo logra sobrevivi y esaki lo tin como resultado un collapse total di nos economia.
KvK ta consciente cu e situacion cu Gobierno di Aruba ta confrontando no ta facil y cu e decision cu wordo tuma lo influencia e futuro rumbo di e economia y democracia di nos pais. No obstante, den caso cu no por garantisa e ayudo financiero, comerciantenan lo haya nan mes obliga di reevalua nan posicion y opta pa cera nan negoshi o kisas sondea e posibilidad pa continua nan actividadnan comercial otro caminda den of pafo di nos region. Den e cuadro aki, KvK ta ratifica su sosten y ta sigui boga pa Aruba y Hulanda por yega na un acuerdo mas pronto cu ta posibel.
Ta sumamente importante pa fortalece nos economia y pa por garantisa e stabilidad y siguridad economico y social di henter e comunidad di Aruba. KvK, conhuntamente cu algun gremio comercial y tambe individualmente, a expresa su preocupacion na nos Premier den dialogo y por escrito y a señala cu na e momento aki no tin mas espacio pa por prolonga e pasonan y decisionnan cu mester wordo tuma. E situacion actual, debi na e pandemia di COVID-19, ta sigui eherce un presion enorme riba nos economia y sociedad. Awor cu Aruba ta registra dies caso nobo via transmision local, e reglanan di e plan di contingencia ta wordo reforsa y consecuentemente lo tin efecto adicional riba comercio, locual ta haci e necesidad pa ricibi subsidio aun mas urgente. Henter nos comunidad mester uni pa conhuntamente contribui na pone nos economia bek riba pia y asina limita mas daño na nos pais y logra sali for di e situacion dificil aki lo mas pronto posibel.
KvK lo sigui monitorea e desaroyonan di cerca y ta confia cu tumando e pasonan necesario, Aruba pronto lo prevalece y por cuminsa cu e recuperacion di nos pais, tanto riba tereno economico como social.
Aruba, 4 di augustus 2020
Camara di Comercio y Industria (KvK)


text:
Oranjestad, october 8, 2020 - Cu flexibilisacion di e Toque de Queda y orario di ciere, Crisis Team a tuma nota cu tin algun persona of negoshie cu no a compronde bon e cambio y ta planeando fiesta.
Crisis Team ta informa cu tur otro medida ta keda mesun cos y cu control di parti di Task force ta keda vigente. Task forse ta keda monitor unda por ta organisa fiesta y unda tin aglomeracion di hende sin cu ta tene na cuenta e medidanan di proteccion nesesario. Musica no ta permiti y lo wordo controla pa Task force.
E casonan ta bahando pero nos no por permiti pa sosode loke na augustus y september a tuma lugar. Esnan cu viola e reglanan lo sufri e consecuencianan y lastima cu un of mas lo daña pa tur. Awor ta momento pa tur sector aprecia e echo cu nos a logra baha e casonan positivo pa dia y esnan activo. Sinembargo esaki no ta motibo pa nos fiesta pero pa nos sigui cumpli cu hopi diciplina cu e reglanan pa e situacion no cambia y nos bolbe cay den brote di casonan. E peliger tey ketu bay ta vigente, mal comportacion por causa lockdown y perdida di miles di cupo di trabao. Sea consciente y responsabel. Bo por perhudica bo mes y otronan si bo no comporta segun reglanan.
Hunto nos ta logra control’e, Aruba ta conta cu bo.


text:
Actividadnan
CEDEHM a celebra su di dos Lustro y Dia Internacional di Hende Muher 8 di Maart 2021.
Dia 8 di Maart’21 Cedehm a celebra su di dos lustro y alaves a brinda honor na e hende muher cu a perdura den tempo di crisis ariba dia International di Hende Muher. Cedehm a prepara un bunita programa cu diferente presentacionan cu a tuma lugar na cas di cultura den compania di su distinguido […]> Read more
CEDEHM ta uni su mes na e movemento internacional #ChooseToChallenge.
CEDEHM tin e grato placer di uni nos mes na e movemento internacional #ChooseToChallenge . Nos ta hasi esaki den cuadro di celebracion di Dia Internacional di Hende muhe. #ScohePaReta inhustica, formanan di discriminacion, y e manera cu nos hende muhe ta ser trata diferente pa e hecho di ta hende muhe. NOS DI CEDEHM […]> Read more
CEDEHM hunto cu Edumax ta sigui cu nan tremendo workshopnan
Inverti den formacion di nos Hende hombernan ta di vital importancia. Un desaroyo real y duradero ta ensera participacion di ambos genero. CEDEHM ta satisfecho di por fomenta e proceso aki. Un DANKI na EDUMAX, na Sr Daniel Werleman y Sr Enrique Tromp pa e workshopnan: “Maximize Manhood”. “Power, Money and Sex”. Huntu nos ta […]> Read more
E “Gender Sensitivity Training to first responding police officers” dianan 11 y 26 di Januari 2021 tawata exitoso.
Cedehm ta felicita e dos gruponan di polis cu a participa activamente den e “Gender Sensitivity Traning to first responding police officers”dia 11 y 26 di Januari 2021. Cedehm ta contento y ta desea pa sigui cu e bon samenwerking cu miembronan di K.P.A.> Read more
CEDEHM y Marlon Vrolijk di Fundacion Enseñasa pa Aruba Fepa ta sigui traha hunto.
Miangela Ras di Cedehm y Marlon Vrolijk di Fundacion Enseñasa pa Aruba Fepa “Enseñasa pa Empleo” tin e placer di anuncia cu nan ta renoba nan lasonan y sigui traha hunto pa mehoracion y empoderamento di nos hende muhernan atraves di diferente cursonan den diferente area. Pa mas informacion di e cursonan yama nos na […]> Read more
Grupo di Formacion Social-SVT a sigui cu workshop den Januari 2021
Workshopnan ta continua; Diaranson dia 20 di Januari 2021 e grupo di Formacion Social a haya workshop di Budgetering cual tawata un mainta hopi interesante. Un danki ta bay na Sra.Henna Thode cu a duna un workshop hopi educativo riba e area di finansas.> Read more
CEDEHM tawatin su prome “Gender Sensitivity training to first responding police officers” pa 2021
Dialuna dia 11 di Januari 2021. Cedehm tawatin su prome “Gender Sensitivity training to first responding police officers” pa e aña aki. Tawata un dia hopi interesante unda e polisnan a participate activamente den diferente caso y a hasie hopi intercambio di informacion. Cedehm ta contento y ta desea pa sigui traha den forma estrecho […]> Read more
CEDEHM a start cu su workshop week pa hobennan di Formacion Social 7 pa 9 di December 2020
Cedehm a start cu su workshop week pa hobennan di Formacion Social dia 7 te cu 9 di December 2020. Sra.Jeanine Tromp y Sra.Jahaira Valdez den samenwerking cu Formacion Social bou maneho di Sra.Jessica Ras a start sali cu e siman di workshop “Be My Best Self” pa hobennan di Formacion Social cu lo trata […]> Read more
CEDEHM ta anuncia dia di derecho di mucha y ta felicita tur mucha ariba nan dia 20 di November 2020
COMUNICADO Awe20 di november 2020 ta dia internacional di derecho di mucha, cual na Aruba ta wordo reconocí tambe como dia nacional di derechonan di mucha. Awe ta un ocasion special cu rond mundo ta con memora, cu 31 aña pasa Nacionnan Uni a aproba un Convenio diDerecho di Mucha, cual ta un tratado internacional […]> Read more
CEDEHM a celebra dia di Hende Homber 19 di November 2020
Awe CEDEHM Centro di desaroyo di Hende Muher kier a felicita nos comunidad di hende homber na Aruba riba nan dia “Dia international di hende homber” 19 di November 2020 . Enconexion cu e dia special aki, Cedehm a organisa un “Power Lunch” pa un grupo di hende homber cu a resalta den nos comunidad. […]> Read more
“Open House” di Cedehm hunto cu su Ketenpartners November 6 2020
Centro di Desaroyo di Hende Muher tawatin su Open House cu su ketenpartners Dia 6 di November 2020, Cedehm a habri su cas pa comparti y yama welkom na su Ketenpartners.Sra.Miangela Hoofd van dienst a remarca den su charla cu Cedehm ta enfoca riba equidad y igualdad di genero. Nos tin leynan bon ancra cu […]> Read more
Launching di Cedehm nobo y lansamento di su servicio digital Oktober 20 2020
Centro di Desaroyo di Hende Muher, CEDEHM, ta anuncia cu pa por sigui brinda servicio na nos comunidad, ta lansa su servicio digital via e website: www.Cedehm.org y su Facebook Page:Cedehm CEDEHM den forma digital ta sigui brinda su servicio na nos comunidad Arubano mesun profesional y servicial den un forma dinamico yegando mas cerca […]> Read more
Cedehm 2020 Team “Empowerment Week” September 14 t/c18 2020
Team di Cedehm a disfruta di un siman yena cu actividadnan di empoderamento personal y team building. Nan a participa den diferente seminario y otro actividadnan interesante di e.o: Sra.Mimi Williams, Sra.Suzy Maduro, Sra.Dina Alexander y Sra.Ceslin Yarzagaray .> Read more


text:
Kralendijk – Resientemente Frakshon Coffie tabata di bishita na Mangazina di Rei (MdR). Na MdR nos a keda risibí pa Danilo Christiaan ku ta e mènedjer na Parke Kultural Mangazina di Rei.
E biaha aki nos a bai pa kombersá ku Sr. Christiaan riba kultura en general i desaroyonan den e parke. Tambe nos a kombersá riba selebrashonnan di 25 aña Fundashon Mangasina di Rei na Desèmber 2021, Selebrashon 200 aña na 2024 di e edifisio di Mangasina di Rei i Selebrashon 500 aña di Rincon na 2027.
Anteriormente nos a bishitá MdR kaba pa mira loke tin. No mas ku luna di yanüari nos tabata di bishita na MdR ku un grupo di estranhero ku ta prepará pa nan eksámen di naturalisashon.
Nos isla tin basta tempu kaba ku e moto di desaroyo ku mantenshon di Kultura i Naturalesa. Mantenshon di naturalesa a haña for di basta tempu kontenido i ta sigui desaroyá e kontenido aki den leinan i na maneho. Mantenshon di kultura na otro banda si no por konta ku un desaroyo di kontenido komparabel ku esun di mantenshon di naturalesa. Te ainda ta duna kultura muchu tiki atenshon.
Loke a bin dilanti den nos kombersashon ta ku pa kuminsá e definishon ku nos ta duna na kultura, ku mas bien ta nos Folklor esta muzik, baile, bistimentu, kushina ta un definishon masha limitá. Kultura ta nos manera di biba, e ta algu dinámiko basa riba nos norma, balornan i nos herensianan tantu tangibel komo intangibel.
Mester atendé ku kultura for di e punto di bista amplio aki. Pa asina por krea personanan kompleto ku sa di unda nan ta bini pa nan sa unda nan ta bai. Un aserkamentu integral pues. Kultura komo base di desaroyo di nos hendenan.
Pa logra esaki mester kuminsá pa bin ku un distinshon kla entre maneho i ehekushon. Un servisio di Gobièrnu ku ta deliñá i guia maneho anto ku institutonan/organisashonnan ku ta ehekutá i sostené ehekushon di esaki.
Sr. Christiaan a splika di nan plannan komo MdR. MdR ta wòrdu desaroyá riba 5 pilar ku ta esun:
1. Ekspresivo pa fortifiká e identidat kultural i promové balornan di e área.
2. Edukativo pa formashon kultural sosial. Traspaso di konosementu di nos grandinan.
3. Ekonómiko pa diversifikashon di e produkto turístiko. Krea entrada i promoshon di produktonan lokal.
4. Medio-Ambiente Tékniko pa stimulá bida di kunukero i apresio pa e área.
5. Sosial pa stimulá partisipashon di nos komunidat.
MdR a krese i bira un atrakshon turístiko, un plataforma pa produktonan lokal, un sentro di edukashon. Pa esei e ta un estímulo pa desaroyo den e área.
MdR ke pone su eksperensia komo parke kultural i sentro di edukashon disponibel pa sigui desaroyá e área di Rincon.
Mirando e desaroyonan aki MdR por tin un papel sentral den mantenshon di nos kultura. Esaki mester keda reflehá tambe den e sosten di presupuesto ku MdR ta haña for di Gobièrnu. Pa un bon komparashon por kompará esaki ku loke naturalesa ta haña esta e asina yama “Nature Fee”. Ta bon pa opservá tambe ku; ku naturalesa nos ta konserva i ku kultura nos ta krea.
Pa loke ta trata e selebrashonnan, nos ta kere MdR mes lo duna e tenshon nesesario na nan selebrashonnan esta 25 aña di e fundashon i 200 aña di e edifisio.
Pa loke ta trata 500 aña di Rincon si nos ta kere ku mester bin muchu mas atenshon pa esaki. Tin aña kaba ku a kuminsá papia riba e selebrashon aki i a bira tempu pa kuminsá atendé di un manera mas konkreto ku esaki pa por selebr’é ”en grande”.
Riba e foto por mira Konsehal Sra. Daisy Coffie huntu Sr. Danilo Christiaan di Mangazina di Rei (MdR).


text:
Diferente organisashon a uni ku Fundashon Alton Paas pa inspirá komunidat pa #BinMoveKuNos na e di 4 edishon di ‘The Annual Fitness Challenge’Sigi charlanan interesante, gana premio i bira mas konsiente dia 15 di yanuari 2017
Diferente organisashon a uni ku Fundashon Alton Paas pa inspirá komunidat pa #BinMoveKuNos na e di 4 edishon di ‘The Annual Fitness Challenge’Sigi charlanan interesante, gana premio i bira mas konsiente dia 15 di yanuari 2017
Willemstad, – Ku hopi enthousiasmo nos por informá ku nos sponsor prinsipal MCB ta huntu ku nos pa ‘count down’ pa dia 15 di yanuari 2017. Na Colon den lokalidat di Fundashon Alton Paas, e fundashon a tene un rueda di prensa pa anunsia e spònsòrnan. Risibi premio pa ku e Annual Fitness Challenge i tambe informá tur loke ta bai tin dia 15 di yanuari 2017.
Ta konosí kaba pa di 4 aña ku Fundashon Alton Paas ta kuminsá aña den gran forma organisando su fundraising annual The Annual Fitness Challenge 2017 na International School i e bia aki lo bai tin 3 aria. Aria 1 ku ta Fitness, Aria 2 ku ta Spinning i Aria 3 ku ta Exhibition.
Tur aña e atenshon tabata riba e seshonnan di fitness ku lo sosodé na e aria 1 den Auditorium kaminda lo tin e 8 tipo di fitness. E aña ki lo tin 3 sekshon speshal ku ta TaiChi pa 60+, Kids Dance pa hoben entre 8 pa 15 aña i Pump on wheels pa personanan den ròlstul.
Na e Aria 2 di Spinning ku ta riba e plenchi ariba ku e ‘spinbikes’ ku kompanianan ta registrá i kontribuí pa partisipá komo grupo.
Un aria interesante e biaha aki ta nos Aria 3 di Exhibition kaminda diferente organisashon lo tei ku stènt pa duna informashon i laga será konosi ku nan produktonan di salu. Nos lo tin tambe charlanan interesante tokante matanan kurativo duna pa Reinald Leitu ku mas di 13 aña di eksperensia riba e topiko biba salu. Tambe Olga Job kual ta un Entrenador sertifiká riba e tereno di salu holistiko. E lo tei ku un konsepto nobo na Kòrsou titulá ‘Mindfull Fitness’ pa siña kon nos por usa nos mente durante di fitness pa yega na un mihó resultado.
Esaki ta nifika ku un persona por bin move pero tambe sea después òf promé ku su seshon e por sinta i skucha e informashonnan aki pa enrikese su konosementu pa un estilo di bida saluabel. Asta mayornan ku trese nan yunan pa fitness por sigi e charla. Pesei komo Fundashon nos a skohe si un persona ke sigi un charla e por bini kompletamente gratis. Esei ta nifiká e por bini na Internashonal School drenta na e parkeerplaats, kana na e stènt nan i skucha workshop. Si e persona ke partisipá e mester kumpra karchi pa e haña su banchi pa drenta den auditórium.
Pa partisipantenan ku a kumpra karchi i partisipá na fitness nos lo tin premio tremendo ku lo keda rifa e dia ei. Pesei 15 di yanuari 2017 ta brinda e espasio ku komunidat por uni ku Fundashon Alton Paas pa kuminsa 2017 den gran forma i alaves kontribui den e trabounan ku e Fundashon ta hasiendo. Pa e schema ku tur e orarionan por wak den korant òf subi Facebook page di Fundashon Alton Paas pa bo por skohe foi ki ora bo ke tei. Tin koi kome plus koi bebe. Asta Finchi Statie i Shirley Bloem-Engelhardt lo tei komo MC pa animá hinter e aktividat masha dushi mes.
Fundashon Alton Paas ta hasi un invitashon na rònt Kòrsou pa bini dia 15 di yanuari na International School entre 6or di mainta pa 12or di merdia.
Karchinan ta optenibel serka fundashon mes, na Mensing Caminada i online via Tickets Caribbean. Pa adulto ta 35 florin. Hoben (8 pa 15 aña) i 60+ ta 15 florin.
Pa Spinning gruponan of organisashon por yama nos na 5100087 òf 7363577 pa hasi registrashon pa spinning of mail nos na fitness@fundashonaltonpaas.org of info@fundashonaltonpaas.org.
Area 1 Fitness Instruktor
6:00 Yoga Janina Ilha
6:45 Body Pump Meliza Garmers
7:30 Tai Chi Bryan Freitas
8:15 Zumba Charlyne Balentina
9:00 Pump On Wheels Ruth Kroes
9:45 Circuit Training ProBella Fit
10:30 Kids Dance Ruth Kroes
11:15 Pilates Helen Griffith
Area 2 Spinning
6:00 Kristely Oleana
7:00 Niek Theesink
8:00 Kristely Oleana
9:00 Melvin 12:00
10:00 Diana Lawton
11:00 Sabina Evertsz
Area 3 Exhibition/Workshop Presentado
5:50 Opening Minister
8:30 Mata Kurativo Reinald Leitu
11:00 Olga Job Olga Job
12:00 Klousura Alton Paas


text:
LIGA MCB BUÈLTA DI 6 TA KEDA KANSELÁ TE UN PRÓKSIMO AVISO!
LIGA MCB BUÈLTA DI 6 TA KEDA KANSELÁ TE UN PRÓKSIMO AVISO!
Referiendo na nos komunikado di ayera, nos ke trese dilanti ku e partido di awe i mañan di Liga MCB buèlta di 6 ta keda kanselá te un próksimo aviso.
Ta asina ku tin algun protesta di klupnan ku Komishon di Apelashon tin ku tuma desishon riba nan. Djasabra siman pasa Komishon di Apelashon a sinta pero e kasonan a keda posponé paso entre otro, Victory Boys a pidi mas tempu. Direktiva di FFK despues di a reuní den komienso di siman a hasi un súplika na Komishon di Apelashon pa atendé e kaso nan mas pronto ku ta posibel pa e buèlta di 6 por kuminsá djasabra. Komishon di Apelashon, ku ta konsistí di huristanan, a hasi nan máksimo esfuerso pa esaki tuma lugá. Pa toma di desishon mester di por lo menos 3 miembro di komishon pa deliberá i formalisá e desishon nan. Manera nos a avisá ayera nan no a logra drenta den kontakto ku e terser miembro di e komishon.
Komo ku e desishon nan aki por trese kambio den numerashon i tabla di posishon, direktiva di FFK ta hañe obligá pa posponé e partidonan di e promé blòk di Liga MCB buèlta di 6 te un próksimo aviso. Direktiva di FFK lo reuní djaluna pa por tuma desishon abase di e desishon nan tumá pa e Komishon di Apelashon.
Manera ya tresé dilanti, desison di Komishon di Apelashon ta definitivo i por trese kambio den e buèlta di 6 di Liga MCB.
E partidonan di Liga MCB Segundo i Terser Divishon sí ta kontinuá nòrmal.
Nos diskulpa pa kualke inkombiniensia ku esaki por a kousa.


text:
ORANJESTAD – Gobièrnu arubano ta laga sa ku pa e último tres lunanan di e aña aki ainda e no ta haña un fiansa di corona di Hulanda. E motibu ta ku Aruba no a ekonomisá sufisientemente riba su gastunan di kuido.
E aprobashon di e sosten di likides tabata riba agènda djabièrnè pasá di konseho di minister di Reino na Den Haag, pero el a pasa pa fin di òktober na petishon di Aruba.
Aruba ta lèn pisá riba sosten hulandes pa motibu di e krísis na e pais. Pero pa por fia sèn, e pais mester kumpli ku kondishon.
Ekonomisá riba kuido
Asina Aruba mester ekonomisá 60 mion florin (€28 mion) riba e gastunan di kuido. E pais karibense a logra di kòrta 40 mion (kasi €19 mion) gobièrnu ta bisa. Pero segun e órgano di supervishon finansiero Caft esaki no ta sufisiente i konseho d minister di Reino a konsehá pa no duna e fiansa di corona.
For di kuido vários bia a protestá kontra e ekonomisashon aki. Profeshonalnan den kuido ta bisa ku ta iresponsabel i asta peligroso, espesialmente pasobra e pandemia no a pasa ainda. Gobièrnu arubano for di kuminsamentu a protestá kontra e eksigensia aki di Hulanda, pero ta bisa ku nan ta pegá sin por bira niun banda.
Mas tempu
E promé minister arubano Evelyn Wever-Croes ta laga sa ku el a pidi sekretario di estado demishonario Raymond Knops pa tempu èkstra pasobra e gobièrnu nobo a kaba di sinta i no por a aktua ainda. Awor a palabrá ku serka e próksimo konseho di minister di Reino fin di otro luna lo wak e petishon di Aruba pa sosten di likides i e kumplimentu ku kondishon.
E promé minister ta bisa ku e retraso aki lo no kousa problema, pasobra ‘poko poko e entradanan di gobièrnu ta mehorá’. Aruba ta biba di turismo i den e lunanan di mei, yüni i yüli a mira un revitalisashon fuerte. Pero ku e vírùs di dèlta e entradanan for di ougùstùs ta baha i e prognósis ta ménos faborabel ku loke gobièrnu a konta kuné anteriormente.


text:
Dakota/Florida, USA: Recientemente, un homber biba na Florida a keda aresta pa motibo cu ela deserta for di Forsa Aereo mericano 40 aña pasa y a wordo descubri ta biba na Florida, bou un otro nomber.
Riba 6 di jul na aña 1977, Jeffrey Michels no a raporta pa su obligacion diario na Minot Air Force base, cu tabata keda den un area basta aleha na North Dakota, cerca di e frontera cu Canada. E base militar na North Dakota ta conoci pa su inviernonan pisa y tambe pa e coleccion impresivo di armanan nuclear.
Enbes cu Michels a reporta, Michels a desaparece y pa 4 decada a keda como un persona cu ta missing, segun National Missing and Unidentified persons system.
Michels despues di a deserta e Forza Aereo Mericano, ela bay biba na Florida, ela cambia su nomber pa Jeffrey Lantz, despues a casa y a forma un famia. Jeffrey a habri un compania di construccion na Florida.
Jeffrey Michels a wordo deteni na Sanford, florida , pa e Seminole County Sheriff, e motibo di su detencion tabata ta desertacion di e forsa Aereo Mericano. Jeffrey Michels a wordo entrega na e oficina di Forsa Aereo Mericano cu ta encarga cu investigacionnan, esaki ta segun un raport traha siman pasa di e aresto aki.
Con despues di 40 aña nan a logra pone man riba dje, no ta conoci ainda, pero Michels tabata biba full e tempo ey bou di e nomber falso Jeffrey Lantz. Segun e vocero di e forsa Aereo Mericano, Michels tabata biba bou di un alias na Seminole County, pero mas detaye no e vocero no a duna of no lo por a wordo divulga ainda pendiente e investigacionnan andando.


text:
Oranjestad – Durante siman cu a pasa nos a haya e siguiente caso: Un turista Americano, aparentemente placa lo a caba cune y a wordo poni porta afo for di unda e tawata hospeda.
Algun dia pasa polis a top’e drumi un caminda riba Linear Park, pues di malo mes eta. Su suerte tabata cu e no a wordo atraca, aunke si nan lo no a haya nada paso placa a caba.
Diabierna mainta capitan no ta permiti e pasahero aborda avion
Ela yega aeropuerto trempan diabierna mainta, paso e dia ey e ta mester a regresa su pais.
E problema tabata cu, e tabata tur sushi y su pañanan den su maleta tabata muha y tabata saca un hole hopi desagradabel. Varios pasahero a cuminsa keha y puntra cu si e homber ey tambe mester bay den avion cu nan.
E Capitan di e aerolinea ora a wordo poni na altura di e caso aki y na su turno mesora a nenga e homber pa subi su avion.
Polis mester a cay aden, Transportwagen a yega aeropuerto y a duna e turista Mericano un lift pa warda.
Nos polisnan local di bon curason
Pero e viaha aki nos polisnan di bon curason a dun’e turista un man, nan a yud’e cu paña limpi pa asina e por a viaha pa su pais cu ta Estados Unidos bek.
Like this:
Like Loading...
Related


text:
Union di Organisacionnan Cultural Arubano (UNOCA)
UNOCA ta traha na desaroyo cultural como parti di desaroyo general di Aruba.
Reforsa identidad colectivo Arubano ta e meta primordial cu UNOCA kier logra.
Cu realisacion di Status Aparte e responsabilidad pa forma un solo pueblo y un solo nacion a bira mas grandi. Cada ciudadano mester ta orguyoso di ta forma parti di un nacion den cua cada un ta asumi su responsabilidad pa aporta na su propio bienestar y na bienestar general.
Consciente di su responsabilidad grandi, UNOCA den su maneho ta duna atencion na necesidadnan cu ta sali for di comunidad Arubano y ta duna prioridad na reforsa nos identidad Arubano, optimalisa infrastructura cultural y oportunidad pa mas hende den nos comunidad participa na eventonan cultural.
Comunidad Arubano tin derecho ariba participacion y acceso na bida cultural. Tambe e tin derecho y obligacion moral pa influencia decisionnan cu tin consecuencia pa su posibilidad y capacidad pa por expresa su mes culturalmente. Expresion cultural ta di y pa pueblo.


text:
Djaweps 23 di sèptèmber ultimo Hospice Kas Flamboyan a organisá pa su boluntarionan un anochi di informashon tokando e tema :Kon pa dil ora di pèrdida(Rouwverwerking)
Mirando ku Hospice Kas Flamboyan tei prinsipalmente pa esnan ku ta den nan lastu fase di nan bida, boluntarionan tin direktamente di haber ku pèrdida. Loke ta di importansia tambe ta ku famianan di nos habitantenan tambe mester di e sosten nesesario.
Tin habitante na Kas Flamboyan ku tin e nesesidat pa risibi un guia pa asina nan traspaso den un otro mundu susedé mas trankil.
E anochi di informashon tabata na enkargo di Mimi Dongen ku a para ketu na algun punto manera kiko ta pèrdida I ki fase tur tin. Tambe kon kada ken lo por dil ku esaki I a buta enfasis kon Kas Flamboyan ta duna aporte na e parti tan importante aki. No solamente pa e habitante I su famia i/o konosínan, pero sigur tambe pa kada boluntario mes.
Na final di e anochi kada boluntario a risibi un sertifikado firmá pa ambos kordinadora Sami Rosalina I Mimi Dongen.
Pa medio di esaki Kas Flamboyan ta gradisí kada boluntario ku ta duna nan aporte asina balioso pa komunidat di Boneiru.
Si tin persona ku ke sera konosí of bira boluntario na Kas Flamboyan por pasa libremente na Kaya Guanare 11 na Tera Korra
nr tel: 717-8560. Por yama tambe kordinadornan Sami Rosalina na 7774762 of Mimi Dongen na 7963512
Mailadres:info@kas-flamboyan.com
Facebook: Hospice Kas Flamboyan Bonaire
Website:www.kas-flamboyan.com


text:
Awg.10,-
Duplicado di permiso y autorisacion pa entre otro Horeca
Descripcion
Un persona por pidi un duplicado di entre otro e siguiente permisonan.
- hotel:
- cafeteria;
- bar;
- guest house;
- restaurant;
- club;
- pa bende bebida por detal;
- casino;
- tienda;
- molester;
- of di ijshuis.
Tambe por pidi un duplicado di un autorisacion:
- pa sigui cu un negoshi den caso di revocacion di un permiso;
- pa opera mashin di automaat;
- pa cambio di horario pa cera negoshi;
- pa tocamento di musica;
- pa laga persona bao di 18 aña sirbi cliente.
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion di Asunto Huridico y Permiso.
Cuanto e ta costa?
Cuanto tempo ta dura pa hay'e?
Ta varia te cu un maximo di diesdos (12) siman.


text:
ORANJESTAD – Hefe di Registro Civil y Censo, conhuntamente cu Presidente di Conseho Supremo Electoral, kier a gradici tur persona cu di un of otro manera a duna aporte na e proceso electoral 2021.
Un danki special na personal di:
DOW, KPA, CBS (y Richard Werleman (IT’er)), Crisisteam, Buvo, MFA’s, KIA, Dr. Horacio Oduber Hospital, S.A.B.A, DIMAS (Jacinto Feliciana y Michel Harewood (IT’ers), Core N.V, ITP, Interprint, ProGraphics, Office Systems Aruba, Marietje Printing, Dyon, Setar, Reina, Geekay, Super shopping, Face Mask Aruba, KFC, My Time Snack, Papi’s Catering, Renaissance Aruba Resort & Casino. Si por a lubida un of otro nos disculpa.
Tambe un gradicimento special ta bay na e team di Censo cu a traha incansablemente den e periodo pa preparacion pa Eleccion 2021 y dia di Eleccion 2021. Na tur e 360 miembronan (votadornan) voluntario di e 72 urnanan y nan respectivo presidentenan cu a traha incansablemente y cu honor y dignidad pa cu nos proceso electoral, atrobe un danki di curazon. Boso aporte na e proceso democratico di nos dushi pais Aruba ta sumamente valioso y altamente aprecia. Ta un ciudadano ehemplar, pa tin sentido civico, pa keda neutral y haci e trabou aki, ta ensera sacrificio, oranan largo tras di otro y hasta alegacionan infunda. E no ta facil pero si esencial pa democracia di bo pais. Mi ta pidi esunnan cu ta haci e trabou aki manera debe ser y cu amor, keda asina y semper tene bienestar general na prome lugar.
Un biaha mas, den nomber di Presidente di Conseho Electoral y como Hefe di Registro Civil di Censo, masha danki.


text:
ROP a konmemorá 40 aña di eksistensia
ROP a konmemorá 40 aña di eksistensia
Geplaatst op 7 Aprel 2019 dor di Ministerio di Tráfiko, Transporte i Planifikashon Urbano
Willemstad – Minister Zita Jesus-Leito huntu ku Servisio pa Planifikashon Urbano (ROP) a konmemorá huntu resientemente, 40 aña di eksistensia di e servisio. Riba 1 di yanüari di aña 1979, ROP, ántes DROV keda instituí despues di tabata forma parti di ántes DOW.
Den un ambiente ameno i sosial, koleganan di ROP, huntu ku Tim di Maneho di ROP, Sekretario General di VVRP, Direktor di Sektor di Infrastruktura i Planifikashon Urbano, Direktor Interino nobo, i Minister Jesus-Leito, a selebrá i rekordá e echo ku dia promé di yanüari ROP a hasi 40 aña di eksistensia. A rekordá eksperensia di koleganan ku tabata presente ta laborá 40 aña pasa.
ROP ta e organisashon di Gobiernu di Korsou ku ta sòru pa uso duradero i balansa di e espasio di Kòrsou. ROP ta evaluá petishonnan pa desaroyonan urbano nobo i situashonnan aktual pa sòru ku nan ta kumpli ku e nivel di kalidat ku e maneho di Gobièrnu ta stipulá. E responsabilidat di ROP ta konsistí di ordená i duna forma na e espasio públiko di Kòrsou.
Minister Jesus-Leito ta deseá ROP éksito i hopi 40 aña mas den un trayekto nobo pa mehorashon di e servisio pa pueblo di Kòrsou.
Pa tur informashon i desaroyo general di Servisio pa Planifikashon Urbano por bishita e wèpsait na http://www.vvrp.cw, Facebook página MinisterieVVRP i Instagram MinisterieVVRP.


text:
Edukashon Positivo
10 tep ku por judabo komo mayor pa un edukashon positivo di bo junan Papia ku bo yu: papia kosnan ku ne ku e ta hanja interesante i papia ku ne kon abo a pasa bo dia Ser positivo: duna bo yu regular un kompliment ora ku ela hasi algu bon. Elogie regularmente. I bisele kiko bo ta hanja bon ku ela hasi. Asina lo e komportele mas biaha bon. Brasa bo yu mas biaha…
Dikon Bebe Awa Ta Importante Pa Nos Kurpa I Judabo Baha Di Peso?
Bebementu di awa: 1. ta bon pa nos kueru, 2. ta judabo baha di peso 3. ta bon pa baimentu af 4.ta preveni dolor di kabes Awa ta soru pa e transporte di supstansianan nutrivo dor di nos kurpa i ku sushi ta wordu saka for di nos kurpaBebe awa ta judabo baha di peso. Pero pa esaki bo tin ku hasi algun kos: 1. Bebe 1,5 a 2 liter di awa pa dia: e…
10 Teps Pa Ora Bo Ta Buskando Trabou
Controla bo kurikulo: controla si bo kurikulo ta up-to-date. Tin ora bo ta buska un trabou den diferente sektor. Tapesey ta importante pa bo pone e kalidatnan den bo kurikulo ku ta pas ku e trabou ku bo ta buskando. Usa bo rednan(netwerk): Majoria di trabounan ta wordu hanja via di famia, amigu of konosirnan. Es desir bo rednan. Buska un trabou ku ta pas serka bo. Esey ta zona logiko, pero hopi hende ta…
3 TEPS PA JUDABO RIBA KAMINDA PA UN BIDA SALU
No bai drumi ku un stoma jen(no kome despues di 8 or di anochi) Move alomenos 15 minuut pa dia Bebe 2 liter di awa pa dia Den nos programanan online “Nutrishon komo remedi” i “Moveshon komo remedi” ta wordu splika mas tokante di e tepnan. Bo ke bestel un of tur dos programa? Laga nos sa. Bo ke mas informashon tokante e programanan? Wak riba nos website den nos shop bou di e sekshon…
‘Nutrishon komo remedi’
Un programa online di 12 siman Den e programa aki bo ta lesa tur kos tokante bon nutrishon, e konosementu esenshal di nutrishon, e instrukshonan di nutrishon i kon bo ta trata bo kurpa. Dikon un bon nutrishon ta importante, kiko ta e desbentaha di sierto tipo di suku, kon bo tin ku kome pa bo tin un efekto optimal pa bo baha di peso i/o keda fuerte, etc. Bira un eksperto di un bon…
Stapnan pa bienestar mental
Tin indikashon ku tin 5 stap ku un hende por tuma pa mehora nan salu spiritual i bienstar. Si bo purba e kosnan aki lo bo por sintibo mas positivo i saka lo maximo for di bo bida. Nos tin 5 stap pa un bon bienestar mental: Tuma kontakto ku otro hende(p.e.: ta ku bo famia tur dia, traha afspraak ku konosinan ku bo no a mira basta tempu, etc) Ser aktivo fisikamente(ser aktivo fisikamente…
Teps kon pa motiva muchanan pa lesa
Lesamentu tin hopi benefisio pa muchanan. Un par di ehempel di e benefisionan aki ta: E mucha lo hanja puntonan mas haltu na skol Lesamentu ta bon pa desarojo di e idoma Tabatin un estudio ku ta indika un konekshon entre mehora lesamentu di muchanan di edat di 7 anja i lokual nan ganashi(salario) lo ta 35 anja despues. Alabes investigashonan a proba ku ora bo lesa na un mucha i delibera lokual a wordu…
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER! Moveshon pa muchanan bou di 18 anja: mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan. Moveshon pa adulto entre 18-55 anja: mester move modera-intensivo alomenos 5 dia di siman un mei ora pa dia. P.e.…
Famia a wordu diagnostika cu demensia?
Un famia di bo a kaba di wordu diagnostika cu demensia? I bo ke sa kiko bo tin cu regla? I prepara bo famia pa e temporada cu ta bini? Aki tin un par di teps Komparti e notisia di e diagnostiko cu bo famia. Asina bo ta evita cu hende ta interpreta lokual ta pasando robes. Stop di core auto. Si e persona hanja un aksidente kaminda e ta diagnostika cu demensia, seguro probablemente…
Konsekuensia di violensia domestiko serka muchanan i muhernan na estado
Hopi biaha parehanan tin problema i esaki ta wordu expresa di tal manera cu no ta bon pa e yunan. E problema ta bira un pleitamentu (abusu verbal) of violensia fisiko. Muchanan cu ta wordu lanta den un area cu tin violensia domestiko, por sufri di konsekuensianan grandi pa e muchanan cu ta awor den e situashon aki i tambe tin konsekuensianan pa den nan futuro. Aunke cu e mucha mes no ta wordu maltrata,…


text:
Den e promé parti di e programa varia aki nos ta papia ku Toni ku ta desendiente Boneriano, yu di e kapitan di barku Antonio Clarenda. Den e segunda parti nos ta papia ku Cinthia ku ta di Dominica i Veronica ku ta di St. Eustatius.
Produkshon: Fundashon Históriko Kultural Boneriano
Durashon: 51 minüt
Herensia ta presentá: Toni Trinidat, Cinthia Massicott i Veronica Pizas
Den e promé parti di e programa varia aki nos ta papia ku Toni ku ta desendiente Boneriano, yu di e kapitan di barku Antonio Clarenda. Den e segunda parti nos ta papia ku Cinthia ku ta di Dominica i Veronica ku ta di St. Eustatius.


text:
Oranjestad-Den un comunicado publica algun dia pasa nos a tuma nota cu lider di fraccion di AVP ta trece padilanti cu e prioridadnan di Gabinete Eman lo ta mas cla y e pasonan pa realisa esakinan. Contrario na e ponencia aki ta e realidad amargo cu e Gabinete Eman nunca por a cumpli cu e principionan di su propio acuerdo cual nos lo splica den e comunicado aki. Tur cos a cuminsa na 2013 ora cu e minister di finansas anterior a crea un acuerdo cu e intencion pa yega na un presupuesto balansa y consecuentemente un surplus na 2018. Den lineanan grandi esaki tawata encera un maximo di gasto 1.350 biyon pa cada aña (durante 4 aña largo) mientras e entradanan di pais Aruba lo tin 1.150 biyon como base cu expectativa pa esaki crece anualmente. Importante pa remarca ta cu e esencia di e plan aki ta si genera mas entrada no necesariamente mester nifica crea mas gasto y si dado caso tin menos entrada lo no nifica cu tin mas reduccion di gasto.
A resulta cu e “sistematica” aki a wordo desbarata totalmente door di e organo di conseho local Raad van Advies y College financieel toezicht.
Nos lo splica pa medio di ehempelnan concreto y hechonan dicon a desbarata y semper a cuestiona e supuesto cuadro financiero aki. E promer ehempel tawata e presupuesto 2014 cual na promer instante a mustra un total di gasto di 1.343 biyon pero despues a resulta cu a bin un ahustacion di 209 miyon florin den presupuesto 2014 hasiendo e total na gastonan bira 1.552 biyon! (surpasando e norma). Esaki ta excluyendo e hecho cu Gabinete Eman no a logra realisa e meta di 1.150 biyon na entrada tampoco.
Pa loke ta trata 2015 Raad van advies a pone enfasis riba e hecho cu e sistematica ta wordo kibra cu algun di e 24 medidanan. Pa splica mas cierto medida no ta genera entrada pa gobierno y tampoco ta crea e efecto di “spaar” riba gastonan gubernamental cual ta nifica cu automaticamente esaki ta bai contra di e sistematica di balanced budget akkoord. Den rapportnan di tanto Raad van Advies y College financieel toezicht nan ta señala cu ehempelnan concreto cu introduccion di un financial transfer tax, privatisacion di directie luchtvaart y bazv no per se ta hasi un efecto positivo riba desaroyo presupuestario. Pa bai mas den detayes un medida manera e financial transfer tax no ta yudando gobierno haya entrada pero tampoco baha gasto pasobra loke genera akinan ta bai na proyecto siendo cu den pasado a enfatisa cu lo mester a tuma un pausa cu e projectonan ppp door cu e mesunan aki ta pone presupuesto bou presion. Ademas di esaki RVA a por a conclui for di cifranan preliminar di presupuesto 2015 cu ya caba ta surpasando e maximo di 1.350 biyon cu 5 miyon florin.
Pueblo por conclui a base di e informacion ariba menciona cu Gabinete Eman tin 2 aña tras di otro cu nunca a cumpli cu propio balanced budget akkoord! Esaki no ta un sorpresa si teniendo cuenta cu hasta ley y reglanan presupuestario a wordo kibra durante full gobernacion di Gabinete Eman. Pero un gobierno cu no por logra di mantene su mes na su propio reglanan No ta uno di confia!


text:
WILLEMSTAD – Di e mas o ménos mil muchanan ku tin aktualmente na skolnan speshal, ta pa solamente dies tin un futuro. Esaki ta un realidat hopi amargo ku Sitek ta referí na dje. Segun Lio Plantijn, presidente di Sitek, nos enseñansa ta di mal manera aworakí ku e muchanan yunan di tera no ta haňa berdaderamente loke ku nan tin mester.
Na di dos luga nos enseñansa no ta dirigí riba un vishon òf maneho di gobièrnu. Esei ta nifiká ku e muchanan ta na skol, nan ta haña sierto guia, sierto materia pero no ta dirigí pa en berdat aki 15 aña nan tin trabou garantisá.
Asina Lio Plantijn ta kombersashon ku Dulce Koopman
Durante di un resien reunion ku mayor di alumnonan di e skol speshal avansá Marieta Alberto na Suffisant, mayornan a ekspresá nan preokupashon serio kiko lo pasa ku nan yunan, ora ku ofisialmente nan no ta pèrmiti mas pa bini skol. Esaki ta ora ku nan kumpli 23 aňa.
E situashon ta aun mas preokupante despues ku un grupo di hóben ku mester a kuminsá kore stazje algun luna pasá, no por a hasi esaki , pasobra gobièrnu no a pone e transporte disponibel. Esaki ta minimalisá e chèns potenshal ku e hóbennan lo por tabatin pa haña un trabou i futuro despues ku nan a atkirí sierto eksperensha durante di nan stazje.
“Tabatin mas ku 20 sitio disponibel pa kore stazje”, guia di VSO Marieta Alberto a menshoná. E preokupashon di mas grandi ta pa e sektor di enseñansa speshal pa kua no tin ningun speransa pa e muchanan ku ta sigui e tipo di enseñansa aki.
A Sitek tin hopi tempu ta denunsiá e situashon aki. 10 di augustus último Sitek a firma un kombenio ku gobièrnu kaminda por kambia henter rumbo di enseñansa na Kòrsou. Pa logra esaki mester tin boluntat polítiko. Mester realisá kiko ta balor, nesesidat i tambe e importantansia di nos enseñansa.
Durante dje último dékada i mei a hasi inovashon riba tur tipo di skol na Kòrsou, pero no a hasi nada pa enseňansa speshal. Aňa pasá desèmber, Totolica i Fundashon Kontakto, huntu ku Sitek a organisá un konferensha pa papia riba nesesidat dje mucha speshal i ròl dje trahadó den skol speshal.
Kiko mester pasa
Enseñansa speshal tin 50 aňa, pero nunka no a regl’e den lei, pues no tin un lei ku ta regla enseñansa speshal. Pa resolvé e problemanan den enseñansa speshal mester sinta huntu i duna ministerio di enseñansa e tarea i palabra ku ta hinka e lei di skol speshal den otro, Plantijn ta insistí.
Outor Dulce Koopman


text:
Diaranzon mainta security di Marriott Surf Club a atrapa un sospechoso cometiendo ladronicia, mesora nan a gar’e y a want’e te ora cu polis a presenta. Na yegada di e patruya nan a tuma e sospechoso aki cu a ser atrapa ta cometiendo ladronicia y a entre na polis. Polis na su turo a detene y a bay warda di polis di strand pa asina detene oficialmente pa ladronicia. E sospechoso aki ta conosi pa usa droga y comete ladronicia na e area hotelero.
1 thought on “Polisnan a detene sospechoso cu lo a comete ladronicia na Marriott Surf Club”
-
Bo ta horta di turista?
Awel corta su man afo!


text:
Registrá
Registrá awe pabo lugá ta sigurá
Pa fasilitá kompra di karchi tin e posibilidat pa paga dirèkt online atraves di bo credit card òf bo por skohe pa paga kèsh of via banko. Skohe bo seshon for di un di e dos opshonnan aki bou. Despues di a registrá nos ta keda pendiente pa bo pago ku ta konfirmashon di bo partisipashon.
Seshon pa Empresa
Tur topiko entre 8:45 te 21:00. Inkluyendo 'lunch' i tur dos diskushon plenario.
$55(ANG 100,-)
Seshon pa publiko
Tur topiko entre 18:00 te 21:00. Inkluyendo e diskushon plenario na final.


text:
(LaPatilla) – 13 estado a keda afecta pa e blackout di dia 12 di september pa 7or di anochi, despues di un candela na e centro Santa Cruz, na e estado Aragua, provoca pa e explosion di un transformer di 100 MVA.
Pa e minister di energia electrico, Nestor Reverol, e accident ta trata di un “atake terorista nobo” contra e Sistema Electrico Nacional (SEN), pero pa e representantenan di e Asociacion Venezolana de Ingenieria Electrica, Mecanica y Careras Afines (Aviem). E hechonan ta consecuencia di 17 aña di corupcion y inversion inadecua, cu a haci cu e sistema di generacion electrico, di transmision y di distribucion uno vulnerabel.
“Den e ultimo dianan fayonan den e Sistema Troncal 765 kV a presenta y esakinan a afecta un di e gruponan di tres kabel electrico cu ta trece electricidad for di e Embalse Guri ten a e centro y e occidente di e pais. E faya aki tabatin mas repercusion na e cntro Santa Cruz di Aragua, cu tin mas di 45 aña di servicio y ta den e mesun condicion cu e 550 centronan di e pais; bandona. For di hopi tempo e centro aki no tin un sistema di conexion na tera, pasobra mas sigur el a wordo horta, y e tin problema cu e servicionan di ayudo, cu ta e ekiponan di supervision, proteccion y control cu ta permiti su funcionamento”, ingeniero Joe Carillo, representante di Aviem Lara, a conta La Prensa.
Segun fuentenan specialisa di Aviem, di e Sociedad di e Colegio de Ingenieros de Venezuela, for di 2004 te cu 2019 e gobierno ta bisa cu a inverti entre 50 y 70 mil miyon di dollar den e SEN, pero actualmente no tin ningun obra material cu ta hustifica e cifranan ey. E mayoria ta proyectonan incompleto cu bira olifantenan grandi.
“E SEN tin e capacidad pa genera 34 mil megawatt, ta necesario e inversion d un miyon di dollar mas o menos pa recupera cada megawatt na e pais. E sistema electrico Venezolano mester inverti entre 34 y 40 mil miyon di dollar, y ta resulta cu e gobierno ta bisa cu nan a inverti mas cu e suma ey, pero no ta sigui cu blackout tras di blackout”, un Fuente di Aviem a indica, ken a pidi pa keda anonimo.


text:
Nos a konosé un gran kantidat di partido den nos demokrasia parlamentario. Curaçaose Protestantse Partij (CPP) tabata un partido partikular pa su fundeshi moral bíbliko i e echo ku e no tabatin Yu di Kòrsou riba su lista.
Lantamentu di Partido Demokrat (DP) na 1944 a sakudí polítika lokal. Moises da Costa Gomez (Dòktor) di Curaçaosche Roomsch Katholieke Partij (CRKP) -ganadó di e promé dos elekshonnan den nos historia- a sinti e kompetensia fuerte. DP tabata un partido independiente di iglesia i konektá ku pueblo, mientras CRKP tabata dominá pa loke padernan dikta.
CPP a lanta riba 25 yüli 1945, probechando di un divishon Katóliko kontra no-Katóliko i akusando DP di anti-kristian influensiá pa masoneria, diabel i komunismo.
CPP no a pone hende ku a nase na Kòrsou riba su lista lokual a pone ku e korant pro-katóliko, Amigoe di Curaçao a yama CPP: “anti-Kòrsou”. E top-3 di CPP tabata: Hendrik Tiesma, Direktor di Prizòn, Floris Visser, Presidente di Curom i Wybojan Goslinga, Direktor di Enseñansa. Tur tres (salí di kas) protestant òrtodòks.
Pa CPP moralidat bíbliko tabata sentral loke tabata reflehá den su plan di kampaña. Prioridat di CPP tabata pa defendé interesnan protestant-kristian i plama e dògma rònt Kòrsou. E tabata ke pa eliminá tur barera ku tabata stroba Hulandesnan muda bin Kòrsou. Lei i maneho mester tin un fundeshi bíbliko i konsekuentemente tabata kontra di weg’i plaka i konsumo di alkohòl. Pa CPP konosementu di Hulandes lo a hasi nos un pueblo sivilisá.
DP probechando di un divishon den CRKP (konservativonan vèrsus progresivonan manera Dòktor) i un CPP deskonektá foi pueblo, a gana elekshon (2,122 voto), propinando Dòktor su promé derota elektoral (1,208 voto). CPP a haña apenas 190 voto i a desaparesé di polítika.
Remarkabel ta ku e moralista bibliko, Goslinga, despues komo Parlamentario pa Partido Nashonal ta defendé Kampo Alegre den un reunion di Staten riba 31 mei 1951. Amigoe di 2 yüni 1951 briyantemente ta pone riba su portada: DR. GOSLINGA VERDEDIGT KAMPO ALEGRE MET DE BIJBEL.
Willemstad, Kòrsou


text:
Nos ta experimentando dianan excepcional. Un parlamentario ta renuncia su puesto pasobra e ta envolvi den un problema hudicial y ta opta pa baha y laga su puesto na otro persona. De paso el a declara cu su renuncia lo ta ‘temporal’ pero esey ta parce nos ‘otros cien pesos’.
Unavez bo entrega bo puesto, no ta existi un automatismo pa bo haya e asiento atrobe, a menos cu tin un acuerdo dentro di e partido cu ta bay haci esaki. Esey ta rekeri cu mester tin un serie di renuncia pa haci esaki posible. Pero esey no ta e problema principal. E asunto cardinal ta cu esaki ta pone e reemplazante den un luz menos positivo. Ora bo ta asumi e responsabilidad di un asiento den parlamento, ta di supone cu bo tin e habilidad y capacidad pa eherce e funcion ey, den tur aspecto. Si bo ta bin sinta temporalmente te ora e persona en cuestion caba di regla su asunto, bo ta practicamente ofende bo mes y bo partido tambe lo ta culpable di e mesun acto ey: cada persona riba lista mester por drenta parlamento y haci un trabao digno, sino nan no tin nada ta haci riba e lista ey. Pues laga nos kere cu e apreciable parlamentario tabata bisa esaki pa suaviza e asunto den cual e ta hinca, unda ainda e mester resulta ileso. Nos no ta bay expresa un opinion encuanto e caso, laga esey core su curso pa nos haya sa kico husticia ta haci cu esaki.
Loke ta resalta naturalmente, cu porfin nos a cuminsa yega na e nivel unda un persona den un puesto politico ta mustra e grandeza di renuncia en vista di e problema den cual e ta meti. Algun tempo pasa un ministro na Curaçao a renuncia tambe y a bolbe na su puesto despues cu e asunto a termina na un manera positivo pa su persona. Aya nan ta mas custumbra cu e fenomeno ey, ya cu esaki a sucede varios biaha caba den pasado. Sin embargo, na Aruba e ta un novedad y nos tin aki otro persona cu ta den problema hudicial hopi mas serio, cu no a considera renuncia como parlamentario. Riba su mes no tin ley pa obliga e persona aki pa renuncia, pero e ta un cuestion di etica y moral. Si esey ta ausente, anto no tin manera pa forsa esaki y e reputacion corespondiente ta core pa su cuenta.
Pregunta ta si mester bin legislacion pa obliga un persona pa renuncia, como mandatario y parlamentario. Den caso di empleado publico e asunto ta regla, den e sentido cu por suspende un empleado publico si tin un caso di persecucion penal entama pa un delito. Tambe ora e empleado publico ta den aresto preventivo, e ta automaticamente suspendi. Nos ta tende y lesa bastante comentario confusivo den e asunto aki, unda tin hende cu ta argumenta cu un parlamentario ta un empleado publico, loke definitivamente e no ta y no ta cay bao di autoridad di ningun ministro. En todo caso, manera e situacion ta na e momento aki, etica y moral ta e unico guianan cu tin pa esnan cu ta kere den esaki.
Pero, banda di e caso particular aki, nos ta keda contento cu e señal unico aki, o nos mester desea mas cu esey? Integridad ta un tereno hopi amplio y nos tin un caminda largo pa recore ainda, segun nos opinion. Integridad en general no por existi solamente a base di un gesto corecto de vez en cuando. E mester ta parti di un sistema cu ta promove, vigila, y sanciona, na tur nivel den e aparato publico. Y nos mester actua rapidamente pa crea e sistema di vigilancia aki. Riba su mes a tende algun anuncio bastante prometedor na inicio di e gobierno aki, den forma di un Integriteitsbureau, pa empleado publico, un Camara di Integridad, pa maneha por ehemplo asunto di destaho publico, y mas. Tambe un Ombudsman cu a bolbe anuncia cu ta bay parlamento dentro di poco, ban kere cu e biaha aki si nan ta keda cla. Pero fuera di e Bureau Integriteit, di cual tampoco no ta conoci publicamente kico nan ta haci, nos no a mira nada ainda. Lo ta cu prome cu institui e Camara di Integridad, mester caba di pasa e proyectonan grandi, pa por controla nan solamente ‘after the fact’?
Pa finalisa, algo tocante e Ombudsman cu por bira realidad pronto, si conseho di Raad van Advies no ta haci necesario mas cambio den e ley di iniciativa aki. Ley di Ombudsman, den ningun pais cu a implementa algo similar, ta traha pa broma cune. E ta un intento serio pa mehora e procesonan den aparato publico, pa brinda e ciudadano un trata mas eficiente y sigur mas husto. Pero… esey ta un obligacion di tur gobierno, hasta si no ta existi un Ombudsman. Kico nos kier bisa cu esaki? Cu no mester sinta warda te ora e kehonan cuminsa drenta via e Ombudsman pa cuminsa pensa kico por mehora. Tur gobierno cu ta respeta su mes ta consciente di e deber cu ta existi pa traha continuamente riba mehoracion di servicio. Nos no ta mira tanto di esey ainda…


text:
Durante un reunion reciente entre Ministernan Xiomara Maduro, President Evelyn Wever- Croes y Minister Chris Romero y Minister McWilliam di Corsou, a discuti e posibilidad di conectividad maritimo.
Conectividad maritimo entre islanan y Fast Ferry
A discuti e posibilidad di por haci uzo di e conectividad maritimo di e barco Don Andres.
Esaki ta e barco cu ta nabega entre e islanan ABC. Pronto Don Andres lo bay cuminsa cu su ruta nobo for di Sto. Domingo pa Corsou pa asina trece fruta y berdura di Sto. Domingo pa Corsou y cu Aruba por haci uzo di e oportunidad aki tambe.
Alabes a discuti e desaroyo di e proyecto di Fast Ferry y Minister McWilliam a informa cu e parti financiero a ser regla y cu pronto e ta spera cu por formalisa esaki.
Pa algun tempo caba ambos isla ta den dialogo pa cu e Fast Ferry di cual e proyecto ta un opcion pa e ciudadanonan di Corsou y Aruba lo por disfruta, como tambe pa mehora e aspecto turistico y economico. E proyecto aki a hala atencion cu varios inversionista. Minister Romero a bisa e tempo ey cu tin un cooperacion entre gobierno di Aruba y Corsou, cu tin cierto dificultad awo. “Corsou tambe tin e Fast Ferry den plannan, pero esey ta un proyecto cu ta bin di dos banda y Aruba no por dicidi riba esey. Ora nan ta full cla pa sigui, nos ta bay sigui cune”.


text:
WILLEMSTAD- 15 di sèptèmber 2021 – Ofisina di Turismo di Kòrsou (CTB) ta raportá un kantidat di 30.852 turista di estadia pa luna di ougùstùs. Ku e kantidat di turista di estadia aki, luna di ougùstùs 2021 a logra 79% di e kantidat registrá na ougùstùs 2019 esta promé ku pandemia. Na ougùstùs 2019 un total di 38.933 turista di estadia a bishitá Kòrsou. Ougùstùs 2019 tabata un luna hopi fuerte pa loke ta trata kantidat di turista, mirando ku e tempu ei nos a risibí un kantidat di turista adishonal kual a bini nos pais den kuadro di e Curaçao North Sea Jazz Festival. Kòrsou a risibí 20.107 turista for di Hulanda na ougùstùs 2021. Ku e sifra aki por indiká ku ougùstùs ta e di dos luna konsekutivo ku Kòrsou a risibí riba 20 mil turista di estadia for di Hulanda den un luna so.
Na ougùstùs, un kantidat di 22.770 turista di estadia a bishitá Kòrsou for di Europa. For di Hulanda nos a risibí 20.107 turista, 1.056 for di Alemania i 482 for di Bèlgika. Di e turistanan europeonan, 60% a keda den un ‘resort hotel’ (esta hotèl grandi, chikí i bùngalo) na luna di ougùstùs. For di Estádos Unídos un kantidat di 4.349 turista a bishitá Kòrsou na luna di ougùstùs. Di e turistanan merikano, 70% a keda den un ‘resort hotel’. For di region di Sur Amérika un total di 1.657 turista di estadia a bishitá Kòrsou, 40% tabata prosedente di Colombia miéntras 20% tabata prosedente di Brazil. For di Karibe un total di 1.305 turista di estadia a keda risibí na ougùstùs. Mayoria di e turistanan aki ta prosedente di e paisnan den Reino Hulandes.
Na luna di ougùstùs un total di 11 barku krusero a bishitá nos pais ku un total di 11.850 turista krusero.
“Ku riba 30 mil turista di estadia na luna di ougùstùs por bisa ku rekuperashon den kantidat di turista a kue forsa. E desaroyo aki tabata posibel dor di e bon kolaborashon ku stakeholders lokal i tambe ku nos partnernan internashonal den nos merkadonan prinsipal. Si wak e kantidat di turista risibí durante e aña aki por bisa ku esaki ta kasi igual na e kantidat risibí na 2020 den e mesun temporada. Si e tendensia aki kontinuá nos lo tin kresementu kompará ku aña 2020 dentro di algun dia”, asina CEO di CTB, Paul Pennicook a remarká.


text:
Indikashon di funshonamentu físiko: VIC ta parti limitashon den aktividat den e siguiente tiponan: limitashon den aktividat ku tin di aber ku tende, mira, move, i aktividat di tur dia (na hulandes, ADL). Por tuma aktividat di tende, mira i move komo un solo tipo tambe (limitashon físiko) (volksgezondheid, 2017).
Limitashon den aktividat ku tin di aber ku tende: Hopi difikultat òf inkapasidat pa tende loke un otro hende ta bisa den un kòmbersashon ku un solo persona, òf den un grupo di 3 òf mas persona (si ta nesesario, ku un aparato di oido).
Limitashon den aktividat ku tin di aber ku mira: Hopi difikultat òf inkapasidat pa lesa lèter chikitu den korant; òf pa rekonosé un hende su kara na un distansia di 4 meter (si ta nesesario, ku brel òf lèns di kontakto bistí).
Limitashon pa move: Hopi difikultat òf inkapasidat pa karga un opheto di 5 kg, por ehèmpel un tas di kompra, i kana 10 meter kuné; bùk i piki algu for di suela; òf kana 400 meter sin para (ku un garoti si ta nesesario).
Problema di funshonamentu: Hopi difikultat ku un òf mas di e limitashonnan menshoná akiriba.
Limitashon físiko ta hunga un papel importante den kon bon un adulto por yuda su kurpa. Ora un adulto haña limitashon físiko, esei ta strob’é di hasi sierto kos riba su mes. Si ta trata di un limitashon grave, e persona lo tin mester di mas yudansa den su aktividatnan, i inkluso e por tin mester di kuido na kas.
CHS: Curaçao Health Study (CHS) ta un enkuesta di poblashon ku a tuma lugá na 1993 – 1994 bou di poblashon adulto di 18 aña p’ariba na Kòrsou. E enkuesta akí a suministrá un gran kantidat di dato konfiabel tokante salú, i komportashon relashoná ku salú, di poblashon di Kòrsou.
ENS Kòrsou: Enkuesta Nashonal di Salú (ENS) ta un enkuesta representativo di e poblashon adulto di 18 aña p’ariba ku ta biba riba nan mes. Meta di ENS ta di duna un bista aktualisá di situashon di salú i estilo di bida di poblashon adulto na Kòrsou, i tokante kon nan ta usa e servisionan di kuido. For di 2013, Volksgezondheid Instituut Curaçao (VIC) ta tene un ENS kada kuater aña.
Alberts, J. F., Gerstenbluth, I., Halabi, Y. T. & O'Neil, J. (1996). The Curaçao Health study. Northern Centre for Healthcare Research.
Verstraeten S., Jansen I., Pin R. & Brouwer W. (2013). De nationale gezondheidsenquête Curaçao 2013: methodologie en belangrijkste resultaten. Volksgezondheid Instituut Curaçao, Willemstad.
Verstraeten S., Griffith – Lendering, M.F.H, & Pin R. (2017). De nationale gezondheidsenquête Curaçao 2017: de belangrijkste resultaten, methode en tabellen, Volksgezondheid Instituut Curaçao, Willemstad.
Volksgezondheidenzorg.info (2017). Konsultá via https://www.volksgezondheidenzorg.info/onderwerp/functioneringsproblemen/cijfers-context/huidige-situatie#definities RIVM: Bilthoven, 7 april 2018.


text:
Oropa
Oropa ta, tradishonalmente konsidera un di e siete kontinentenan di mundu. Comprimiendo e peninsula parti west di Eurasia , Oropa ta generalmente dividi for di asia na parti ost dor di e divishon di awa na e Serunan di Ural, e Riu di Ural, e Laman Kaspiko, e region di Caucasus anto e Laman Pretu na parti ost. Oropa ta grens ku e Oceano Arktiko anto varios otro lamanan na parti nort, e Oceano Atlantiko na parti west, e Laman Mediteranio na parti suit, anto e Laman Pretu i su kamindanan di awa konekta na parti siut-ost. Toch e grensnan di Oropa-un konsepto datando bèk hopi siglo te ku antiguedat klasiko-ta hopi subjetivo i arbetuario pasobra e por referi na oropa geografiko komo kultural.
Oropa ta e kontinete di dos mas chikitu kua superfisio, kubriendo mas o menos 10,180,000 kilometer kuadrado of 2% di e superfisio total di mundu anto mas o menos 6.8% di su area di tera. Di Oropa su aprokismadamente 50 paisnan Rusia ta esun di mas grandi (aunke e tin teritorio den Asia komo Oropa), anto e Siudad Vatikano ta esun mas chikitu. Oropa ta e kontinete di tres mas pobloso despues di Asia i Afrika, ku un poblashon di 731 mion hende, of mas o menos 11% di e poblashon total di mundu.
Oropa, mas spesifiko Gresia Antiguo, ta e nansementu di e kultura west. E la hunga un rol predominante den mundu global for di e siglo 16 bai ariba, espesialmente despues di e komienso di Kolonialismo. Entre e siglonan 16 i 20, Nashonan Oropeo tabata kontrolá na varios tempu e Kontinente Merikano, mayoria di Afrika, Oceania, anto porshonan grandi di Asia. Tur dos guernanan mudial tabata na gran parti di fokus riba oropa, kontribiuendo na un gran parti di e bahada di dominansia di west-oropa den e sena mundial durante e parti mei-mei di e siglo 20 ora e Estadonan Uni anto e Union Sovietiko a tuma e rol ei. Durante e Guera Friu, Oropa a keda dividi dor di e Kortina di Heru entre e NATO den e west anto e Warsaw Pact na parti ost. Integrashon Oropeo a forma e konsulado di Oropa anto e Union Oropeo den west oropa, ku despues di e kaida di e union sovietiko na 1991 a ekspande na parti ost.


text:
Geplaatst op 14 October 2020 dor di Ministerio Enseñansa, Siensia, Kultura & Deporte
WILLEMSTAD – Gobièrnu di Korsou a hasi entrega di premio na ganadónan di ‘Premio Charlwin ‘Broertje’ Marshall 2020’. Esaki ta un kompetensia kulinario kaminda 11 hóben a partisipá. Nan mester a prepará un plato di entrada (aperitivo) i un plato prinsipal. Minister di Enseñansa, Siensia, Kultura i Deporte Sr. Eugene Rhuggenaath huntu ku representantenan di CHATA i CTB a presensiá e kompetensia aki, huntu ku eksperto gastronómiko Charlwin ‘Broertje’ Marshall.
Riba 27 di yüli 2020 tabatin e di dos kompetensha di ‘Premio Charlwin ‘Broertje’ Marshall’ na Marnix College. Gobièrnu di Korsou huntu ku Curaçao Tourist Board (CTB) i Curaçao Hospitality & Tourism Association (CHATA) a organisá esaki. Gobièrnu a instituí e ‘Premio Charlwin ‘Broertje’ Marshall’ na aña 2018 komo un premio den área di arte gastronómiko i kulinario. Charlwin ‘Broertje’ Marshall ta un “Master Chef” di renombre, tantu nashonal komo internashonal. Ta trata di un premio spesialmente pa hóbennan ku ta studia òf traha den e área kulinario.
E ‘Premio Charlwin “Broertje” Marshall’ ta un estímulo pa hóbennan por trese nan ideanan nobo i original den gastronomia lokal. Premio Charlwin “Broertje” Marshall ta konsistí di: 1) una kopa (den forma di e arte ‘e konfó den e bubble’), 2) un sertifikado, i 3) un suma di plaka. Nos artista lokal Sr. Giovanni Abath a traha e obra di arte ‘e konfó den e bubble’.
Konseho Kultural Kòrsou tabatin na su enkargo supervishon di e hurado pa e Premio Charlwin “Broertje” Marshall. E hurado a husga e platonan riba diferente aspekto manera entre otro uso di ingrediente karibense, presentashon, kalidat i sabor. Un kantidat di 11 partisipante a partisipá na e kompetensia kulinario, ku a konsistí di preparashon di un plato di entrada (aperitivo) i un plato prinsipal.
Kategoria Junior:
A otorgá Premio Charlwin “Broertje” Marshall den kategoria di Junior na Frederik Evelina. El a gana tambe pa mihó presentashon i mihó sabor. Juensley Calmera a sali na segundo lugá, i tabata esun mas kreativo den e kategoria aki.
Kategoria Senior:
Den kategoria Senior a otorgá e premio na Mauro Nataf, tambe el a gana mihó sabor. Ken Henry Suly a sali na segundo lugá, i mas kreativo i mihó presentashon den e kategoria aki.
Gobièrnu di Kòrsou ta felisitá tur e partisipantenan ku ta: Ken Henry Suly, Mauro Nataf, Juensley Calmera, Frederik Evelina, Nathan de Keyzer, Brayan Arroyo, Klarvin Cijntje, Thisainny Statie, Elbry Jansen, Sjoudmar Jamanica i Gylvianne Grigoria. Nan ta hòbennan ku pais Kòrsu por ta sumamente orguyoso di djé. Alabes ta yama e ganadónan, esta Frederik Evelina i Mauro Nataf pabien ku e logro grandi aki.
** Riba e potrètnan athunto por tuma nota di e kompetensia, platonan i kaminda Minister E.Rhuggenaath i representantenan di CHATA i CTB a hasi entrega di e Premio na ganadónan na Nildo Pinto SBO.
Klik aki pa mas potrèt: Album Entrega Premio Kulinario 2020


text:
Diadomingo algo pasa di mey anochi, presencia di varios patruya di Polis a wordo pidi na un cas na Kamay, pa un persona cu lo tabatin un arma di candela den su poder y lo a menasa hende.
Mesora e patruyanan Noord, Oranjestad y Santa Cruz a bay cu urgencia n’e cas. Na yegada mesora e agentenan policial a actua y a logra detene e sospechoso, pa motibo cu el a menasa hende y supuestamente e lo tabatin un arma di candela den su poder. El a keda deteni y transporta cu transportwagen di Polis pa Warda di Shaba.
N’e sitio nan a bin compronde cu homber aki a yega n’e cas y sin permiso a drenta den e apartamento di su ex pareha. El a cuminsa haci problema, el a menasa su ex pareha y tambe e pareha nobo di su ex cu morto.
Polisnan n’e sitio mesora a cuminsa cu un buskeda p’e supuesto arma, pero nan no a logra haya niun arma di candela.
Mientras cu Polis tabata tumando declaracion di e dama y su pareha nobo, nan a conta cu e homber a menasanan tambe via telefon. Un bentana di e apartamento a wordo kibra. P’e destruccion aki Polis a detene un otro persona n’e sitio.


text:
Willemstad——Segun PIN 24 di sèptèmber 2021 a bira konosí ku Konseho di Minister di Reino a disidí di wanta e sosten di likides pa Kòrsou, supuestamente paso e konseho di Cft ta negativo i e data for di Kòrsou a yega lat.
Transparensia
Tantu aki komo na Hulanda nos ta nota ku polítikonan ta purba pone e problema aki den sapatu di otro òf bent’é riba Cft. Pa nos komo pueblo por ta sigur ku polítikonan no ta tuma nos kabes abou a disidí den kuadro di e lei riba areglo di supervishon finansiero ku tur konseho di Cft mester keda publiká i poné riba nan website.
Intransparensia di konseho i desishon
Den kaso di sosten di likides, Konseho di Minister di Reino a disidí di pidi konseho di Cft riba e nesesidat di sosten di likides pa e paisnan. Esaki no ta un tarea basá riba e lei riba supervishon finansiero di Reino ku sí ta preskribí publikashon di e konsehonan di Cft. Nos no a nota tampoko, ku Konseho di Minister di Reino a regla publikashon di e konsehonan den kuadro di sosten di likides dor di Cft pa un i tur por tuma nota di dje.
Pues konsekuentemente tin un falta grandi di transparensia di e proseso pa yega na e tomo di desishon di Konseho di Minister di Reino riba petishonnan di e paisnan pa sosten di likides. Ta trata aki di sumanan kuantioso ku segun sifranan publiká ta papia di mas ku 1 miar florin ku e paisnan i nan suidadanonan lo mester bai paga bèk, amenos si Reino su konsenshi papia i esakinan keda konbertí den ayudo i sosten, manera Statüt ta preskribí den artíkulo 36.
Pues di un forma skondí ta tuma desishonnan importante pa Kòrsou, sin ku nos na Kòrsou por verifiká kiko ta e argumentunan i splikashon i tambe e rekomendashonnan.
Kiko por tin den e konseho di Cft.
PIN a base di eksperensia den gobernashon ta floho pa kere ku sin mas Cft òf kualke otro órgano di konseho ta duna un konseho negativo. I sigur kaminda den e órgano di Cft tin tambe yunan di tera di tur e paisnan den Reino den Karibe. Por lo general konsehonan ta laga espasio pa e mandatario por sigui negoshá pa yega na otro i pues den e kaso aki pa duna maske ta un parti di e likides nesesario i hopi biaha tambe ta mustra kaminda tin nesesidat pa supstansia e petishon òf bin ku prueba òf laga. E parti aki ta importante pa nos komo pueblo por komprondé kon i pakiko sierto desishon ta keda tumá i supstanshá. Pues transparensia komo parti di bon gobernashon.
PIN ta urgí gobièrnu di Kòrsou pa den kuadro di e lei di ‘Landsverordening Openbaarheid van Bestuur‘ (lei LOB) para ariba ku e konsehonan aki ta keda publiká meskos ku tur otro konseho; of apliká segun nos lei LOB e transparensha nesesario.


text:
Fraccion di AVP a reuni cu Gobernador: A duna Presidente di Parlamento 24 ora pa contesta carta
Fraccion di AVP a pidi un audiencia extraordinario cu Gobernador di Aruba pa pone na altura di un carta cu nan manda pa presidente di Parlamento unda ta pidi p’e aclaria tur acontecimento y a dun’e 24 ora pa splica con e lo “retracta” e mocionan di dia 15 di october ultimo, manera cu e mes a declara den su conferencia di prensa. E presidente di Parlamento no a reacciona riba e carta y pa es motibo fraccion di AVP a presenta na Gobernador.
Lider di fraccion, Marlon Sneek a bisa cu den Parlamento a tuma luga manera votacion ilegal, pero despues a nota cu e presidente a saca carta sin autorisacion y ta papia den nomber di Parlamento su totalidad. Den un rueda di prensa a tende con e presidente ta bisa cu lo trek in mocionnan entrega di parlamentarionan. Fraccion di AVP a informa presidente di Parlamento p’e coregi e erornan y cosnan no por keda asina eyfo, pasobra comunidad merece di haya e berdad.
Sneek ta di pensamento cu Parlamento mester haya su debido respet. Presidente di Parlamento mester coregi e erornan cu e ta haci, pasobra esey no por keda colga riba Parlamento. Articulo 27 ta bisa cu si no tin quorum, no por sigui. P’esey e mocionnan ey ta ilegal, e carta cu ta bisa di manda un minister cas ta ilegal.
Parlamentario Richard Arends a splica di a constata cu tur cos cu a sosode na momento cu diesun miembro di Parlamento no tabata den sala y tur cos cu a pasa desde esey, no a conta cu e rekesito di e quorum cu e constitucion di Parlamento ta prescribi y e reglamento di ordo. El a expresa cu tur loke a pasa despues di e momento ey ta invalido, incluyendo e votacion pa e tres mocionan. P’e fraccion no ta suficiente cu simplemente a declara esaki y bisa cu lo retractanan, pasobra a entrega e mocionnan conforme reglanan y Presidente di Parlamento no tin autoridad pa retracta un mocion cu e no a entrega. Durante e trasncurso di reunion te prome cu votacion tabatin quorum, pasobra miembronan a entrega na e reunionnan debidamente.
E parti di votacion no a sosode segun constitucion y reglamento di ordo di Parlamento. Como cu miembronan di fraccion di AVP tambe ta forma parti di e instituto aki, nan tin e tarea pa tambe salvaguardia e integridad di e instituto di Parlamento. Durante e audiencia cu Gobernador, fraccion di AVP a trece nan preocupacion y ta spera cu accionnan formal tuma luga p’e decision aki. Tambe pa ehecuta e invalides y nulidad di e mocionan en cuetsion, pasobra mester repar henter e proceso di toma di decision di e reunion publico.


text: Diadomingo anochi a drenta informe di un accidente di cadena net dilanti warda di polis na Sanicolas, mesora a saca polisnan di warda y a dirigi polis di trafico na e sitio. Na yega di e polisnan a bin compronde cu e dama chauffeur di e BMW no a regula su velocidad ni a mantene distancia a bay dal tras di e Toyota Corolla mandando esaki bay dal tras di e Ford su dilanti y consecutivamente e Ford a bay dal tras di e Hyundai. Afortunadamente ningun hende a resulta herida. Polis di trafico a nota cu e dama chauffeur di e BMW tabata mustra bebi y a hibe pa test pa wak cuanto alcohol e tin den su sistema y si e ta den condicion pa stuur auto.


text:
Oranjestad-Parlamentario Donny Rasmijn ultimo tempo ta cana rond bastante bruha. Te hasta ora e papia e ta papia bruha, cu lo por pone hendenan cu ta scuche pensa cu e por ta bou di influencia di algo.
Donny Rasmijn,cu tabata un profesional exitoso na Valero, a entrega su carera pa drenta politica, y awe e tambe ta sinti cu su barco berde di AVP ta hundiendo. Naturalmente ken cu ta cu ta riba e barco ey ta sea bula afo, manera djaca. of ta keda aden, y ta mustra senjalnan severo di bruhamento.
Varios di su coleganan ya ta bulando afo caba, pero e no tin caminda pa bai. E no por bai scol di polis, caminda cu tin hopi lessenaar. E no por fix su mes un trabou na hospital. No, Donny Rasmijn mester keda den e barco te ora e barco hundi.
Y pesey awor ta papia di huurmento di edificio, cu mentiranan flagrante, pasobra e huurnan di famia Croes a termina hopi tempo caba. hasi bo huiswerk mas mihor! Donny Rasmijn,si bo kier papia di huur bai splica pueblo dicon abo a permiti bo gobierno aumenta e gastonan di huur cu 33%! Y na tanchi di ken esakinan ta wordo paga!! En todo caso, no na tanchi di lider di MEP. Na tanchi di ministernan di AVP y di financiadornan di campanja si.
Pasobra Donny ta mal bruha awor e ta papia di cifranan financiero di WEB cu Elmar, cu segun Rasmijn ta hustifica cu ta masacra e pueblo aki cu medida tras di medida. Donny Rasmijn, na banda di ken bo ta para? Na banda di pueblo den sufrimento? of na banda di companianan cu tin miyones di ganashi y ta paga nan trahadornan miyones na salario?
Of acaso nan a priminti bo un trabou ora bo barco hundi, y pesey bo ta sali defende nan?
Bo no ta corda riba e 359 persona nan cu a vota pabo? No ta NAN interes bo tin cu defende na prome lugar? Of awor cu bo barco ta hundiendo, bo a lubida caba riba nan? Donny Rasmijn, miho cos cu bo por hasi ta sigi traha riba ley di cacho, esey ta algo positivo. Pasobra si bo ta traiciona bo 359 votadornan pa defende companianan multimiyonario, anto berdad, miho bo defende interesnan di cacho.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.”
Salmo 23:1,2,3.
Cu inmenso tristeza na nos curason nos ta anuncia fayecimento inespera di nos ser stima:
Maria Lucrecia Mestre Geerman
Cariñosamente yama: “Grace” of “Tanchi Grace”
*10-01-1952- †30-09-2021
Na nomber di su:
Nomber di su esposo: † Joe Mestre Torrealba
Mayornan: †Nazario Geerman (Tata)
† Catharina Geerman
Rumanan: Johana Diaz Geerman y Fernando Diaz Simanca
Lamberto y Erna Geerman
Su omo: Claudio Geerman
Su Sobrinanan manera yuinan: Jeanin Paskel y yuinan
Lizette y Edgard Hart na Boneiro
Ludina Paskel y Gerald Carolina y Famia
Sobre subrina- y subrinonan: Vashti Garcia y yuinan
Jason Paskel y yuinan
Lynette Paskel y yuinan na Boneiro
Brandon Lopez y Michaella Fingal y Famia
Quzanne Maduro y Jordy Werleman y Famia
Lisanne Paskel(su iha) na Boneiro
Lyonne Maduro na Hulanda
Freghall Vlaun na Hulanda
Quaidon Carolina
Su omo: Claudio Geerman
Primo y primanan na: Aruba, Corsou y Hulanda
Bisiñanan Stima: Meechi, Linchi, Roci, Mary, James, Rosa, Gladys, Glenda,
Marie, Anchi y Eldrick, Simona
Demas Famia: Geerman, Mestre, Diaz, Del Rosario, Paskel, Hart, Carolina,
Garcia, Lopez, Vlaun, Maduro, Quandt, Fingal, Werleman,
Winterdal, Albertus,Paesch, Winklaar, de Windt, Web, Croes.
Su Hijastra: Roxana Chiquinquira Mestre y Famia na Colombia
For di profundo di nos curason nos kier a gradici Dr. Milton de Cuba pa tur su Cariño, Tempo y dedicacion pa nos tanchi stima.
Ta invita demas famia, bisiña, amigo- y conocirnan, pa e Acto di Entiero cual lo tuma lugar Diabierno 8 di October 2021 di 1’or pa 4’or di atardi. Despues nos lo Sali pa Santana Central Sabana Basora.
Disculpa nos si den nos tristeza nos por a lunida algun Famia of conocir.
Despues di entiero lo no ricibi bishita na cas.
Pa motibo di e situacion di Covid-19, ta pidi pa mantene estrictamente na e regla nan di DVG, usando tapa boca y practicando distancia social.
Staff y personal di Ad Patres funeral home & Crematorium ta extende nos mas sentido pesame na famia di e fayecida


text:
Historia
Un bista riba innovacion den enseñansa
Cu e binida di Status Aparte na 1986, Aruba a conoce un cambio den su structura estatal. Cu e cambio aki, Departamento di Enseñansa Aruba (DEA) a haya e tarea pa desaroya un maneho di enseñansa di Aruba y pa crea un sistema di enseñansa propio cu ta refleha mas e identidad social, cultural y historico.
1986 - 1990
Den e periodo 1986-1990 a traha na e maneho nobo, e maneho propio pa Aruba su enseñansa. A tene diferente “hearings” den veld y na 1988 a publica e SHO-nota “Renobacion di Enseñansa: prioridad pa futuro”. Esaki tabata un plan di maneho di Stuurgroep Herstructurering Onderwijs (SHO) cu a fungi como “blueprint” pa e proyectonan di innovacion den enseñansa na Aruba. E meta di e SHO-nota tabata pa mehora e calidad y organisacion di enseñansa cu enfoke principal riba: alumno, maestro y curiculo. Mas informacion:
Hunto cu e SHO-nota, a publica dos otro plan. Nan tabata enfoca riba reforma den capacitacion di maestro: WHO-nota y introduccion di enseñansa bilingual den e scolnan primario: “Pa un Enseñansa Bilingual na Aruba”. Mas informacion:
1991 - 1995
Na aña 1989 y 1990 a publica e notanan di maneho pa Educacion Profesional Basico (EPB). A uni tres tipo di scol (Huishoudschool, ETAO y Scol Tecnico) pa nan bira un scol cu un ciclo basico di 2 aña y un ciclo avansa di 2 aña. Na 1995 a start cu e ciclo basico di e scol aki y cu e curiculo nobo. EPB ta forma studiante na un manera profesional y innovativo pa su futuro den mercado laboral.
Despues a continua cu innovacion di Educacion Profesional Intermedio (EPI).
Den e periodo 1991-1995 a cuminsa cu e proyecto Traimerdia. Un Proyecto cu tin como meta fomenta desaroyo y formacion sano di nos muchanan pa medio di cuido y guia di calidad despues di e oranan di scol. Traimerdia ta destina pa mucha cu ta bay scol preparatorio, basico y special. Tur trato cu ta brinda e mucha, ta den un forma organisa y structura cu e gevoel di lag’e sinti su mes na cas. E proyecto aki a duna e mayornan e oportunidad pa ta activo den mercado laboral sin tin extra preocupacion pa nan yiunan. Mas informacion:
Tambe a lanta e proyecto pa implementa computer den enseñansa, e asina yama CVOA.
1996 - 2000
Den periodo di 1996-2000 a instala e proyectonan PRIEPEB y SHA.
E nomber PRIEPEB ta para pa: Proyecto Innovacion Enseñansa Preparatorio y Enseñansa Basico. E prome enfoke di e proyecto aki tabata pa traha na un manera colaborativo y “bottom-up” riba innovacion di enseñansa y crea un clima innovativo di enseñansa como un movemento social. Na di dos luga a desaroya cambio na manera un visionario: Un scol cu cuido y cariño cu ta prepara pa bida. Na di tres luga a duna atencion continuo na e dimension etico, emocional y spiritual di cambio den enseñansa. Por ultimo a enfoca riba comprension contextual y historico tanto di enseñansa como di cambio y innovacion educativo, specialmente den e contextonan specifico di decolonisacion di nos pais.
SHA ta para pa: Stuurgroep Herstructurering van het AVO. E proyecto aki tabatin como tarea pa modernisa enseñansa den e nivelnan di mavo, havo y vwo. E enfoke tabata riba curiculo, modernisacion di didactica uza den e nivelnan di enseñansa aki, cuido di e alumnonan y realisacion di e calidad di enseñansa. Mas informacion:
- Beleidsnota: “Na caminda pa restructuracion di nos Enseñansa Secundario General, Op weg naar de herstructurering van het AVO” (1998)
2001 - 2005
E periodo 2001-2005 a wordo influencia door di e proyectonan financia pa Fondo Desaroyo Aruba (FDA). Meta di e proyectonan aki tabata pa crea mas y miho enseñansa. Resultado cu e proyectonan mester a trece cu ne tabata:
- Un infrastructura nobo pa EPI
- Facilidad pa mucha di otro lenga materno cu Hulandes
- Programa pa hoben cu ta laga scol na un edad mucho jong
- Producto pa sostene un maneho di idioma nobo pa enseñansa
A lanta e proyectonan:
- Informatie en Communicatie Technologie (ICT)
- Proyecto Idioma den Enseñansa
- Educacion pa Adulto
- Maneho nobo pa Enseñansa Superior (Hoger Onderwijs)
- Centro Multidisciplinario, Multidisciplinair Centrum (MDC).
Den e periodo aki Inspectie a reorganisa y enseñansa en general a cuminsa enfoca riba calidad.
2006 - 2011
Na 2006-2009 a sigui cu proyectonan financia pa FDA. E meta general tabata: “Hisa capacidad di desaroyo di nos aparato gubernamental pa aumenta e rendimento di nos enseñansa”. E proyectonan tabata:
- Implementa maneho nacional di idioma relevante pa contexto di nos pais Aruba
- Di dos y di tres chens pa educacion y formacion eficiente, coherente y integral
- Implementa enseñansa academico di calidad na Aruba
- Infrastructura ICT pa uzo na scol
- Conscientisa pueblo di Aruba tocante importancia di enseñansa
Na 2006 a cuminsa cu e Plan Nacional di Enseñansa, Nationaal Onderwijsplan (NOP). Mas informacion:
Na 2010 a traha un plan di maneho 2010-2013. Desde 1986 e enfoke ta dirigi riba contenido di enseñansa. A studia e rol y responsabilidad di cada actor den enseñansa y a realisa cu tin desbalansa den esaki. P’esey a cuminsa atende Desaroyo di Organisacion cu ta aporta y tin un rol grandi den cuido y mantencion di calidad di nos enseñansa.
Den e 25 añanan cu a pasa, e meta di nos pais pa enseñansa tabata pa e ta comparabel den calidad cu cualkier pais desaroya na mundo. Awor e reto di e siguiente 25 añanan ta pa mehora e calidad aki y crea ciudadano ehemplar pa mundo henter.
~ 25 aña na Bo servicio


text:
ORANJESTAD, Aruba – “Boso no por imagina e honor cu ta toca ami awe pa ta para aki, na ocasion di apertura di un di e complehonan di cine di mas moderno den henter nos region. Mi bisawelo probablemente no a imagina cu awe su bisanieto ta para na e ocasion special aki, continuando cu e mesun negoshi cu nos a inicia exactamente 100 aña pasa”, asina Eddie de Veer, director di MetaCorp a inicia su discurso na ocasion di celebracion di 100 aña di e compania netamente Arubiano y cu a inaugura e centro di entretenimento “Gloria”.
Ta trata aki di un inversion grandi, di no menos cu 40 miyon florin den un compleho di pelicula, cuminda y bebida y entretenimento. “Nos a yam’e GLORIA como honor na e prome sala di cine cu nos famia a inicia hopi aña pasa. Den e edificio aki nos tin 10 auditorio di cine, parti den 1 sala IMAX, 3 sala VIP y 6 sala comfort class. Na tur nos tin 1132 stoel ora tur e salanan ta yen. Claro cu nos sala di mas grandi ta esun di IMAX, cu 284 stoel pa admira un pantaya di 71 pia hancho, casi similar na e tamaño di e pantaya di Drive In, cu ta 80 pia di hanchura”, di acuerdo cu Eddie de Veer.
Pa awo, teniendo cuenta cu distanciamento social y reglanan di DVG, e stoelnan ta separa for di otro y e orario di operacion lo ta for di 4’or di atardi (4:00pm) pa 9’or di anochi (9:00pm). Den fin di siman, esta diasabra y diadomingo ta habri for di 10’or di mainta (10:00am) pa 9’or di anochi (9:00pm).
Pero e compleho aki ta encera hopi mas cu solamente cine riba pantaya grandi. Orguyosamente a celebra tambe apertura di e restaurant mundialmente conoci, P.F. Chang’s, un cushina Chines, Japones y Thailandes. E restaurant ta capas pa carga 225 huesped. Mangiamo’s ta un restaurant Italiano, specialisa den pasta, pizza, etc. Eyden nan por sirbi 80 cliente. Sizzle lo ofrece chicken wings, hamburger, sandwich, wrap y BBQ cu posibilidad pa carga 80 huesped.
Esey no ta tur, pasobra separa di e tres restaurantnan aki, ainda tin un foodcourt cu ta inclui un Starbucks, Lettuce Eat y Cold Fusion pa scoge for di dje.
Tene cuenta cu den e teatronan tambe por haci pedida di co’i come, sea prome cu drenta paden, durante e pelicula of si bo kier, nos tin un area VIP cu su mesun menu di bar y cushina.
Y siendo un compleho pa famia completo, no a lubida riba e muchanan. Gloria ta ofrece un sala di mucha cu a haya e nomber di “Stay & Play” cu tur sorto di co’i hunga pa mucha, incluyendo un arcade pa weganan digital y electronico.
“Mi mester bisa cu e proyecto aki a inicia mas chikito, pero segun e tabata haya forma, mi tata Eduardo a entusiasma mas y mas y cada bes a hacie mas grandi y mas grandi y mas moderno…te cu el a bira un di e proyectonan mas moderno den henter nos region. Nos no a spaar den nada di innovacion, den e ultimo tecnologia di zonido, di imagen skerpi, di stoelnan comodo y moderno, di un bon bar & cushina y na mes momento…nos a regla un dolor di cabes cu semper nos tabatin, espacio pa parkeer”, di acuerdo cu Eddie de Veer. E compleho ta conta cu un parkeerplaats masha grandi, capas pa por staciona 325 auto eynan.
MetaCorp a gradici henter e ekipo tras di e proyecto aki, na banco cu a kere den nan, na arkitectonan cu a pinta e diseñonan moderno, na e companianan local di construccion cu a traha e edificio cu trahadonan y uzando productonan local. “Asina nos ta draai nos economia, dor di inverti na cas, uza companianan local y garantisa cupo di trabou, tanto den e periodo di construccion y despues pa traha aki den tambe”, segun Eddie de Veer.
Na final, el a enfatisa cu “Como compania nos ta kere den e economia di Aruba, nos sa cu despues di temponan dificil, miho temponan lo bin. MetaCorp semper a inverti den grandi na Aruba ora mas e economia tabatin mester di dje, por ehempel ora LAGO a cera, ora di e caida di economia mundial algun aña pasa y awo, ora cu nos ta enfrentando un pandemia sin prescedente. Ta den e momentonan aki Aruba mester por conta cu su inversionistanan local pa carga e economia y lant’e bek pa progreso y bienestar di nos tur”, Eddie de Veer a termina bisando durante su discurso dilanti mandatarionan, accionistanan di e compania y invitadonan pa celebra apertura di e centro nobo di entretenimento di Aruba.


text:
Enseñansa duradero y cu sentido
IPA ta duna recapacitacion y profesionalisacion bao di direccion di departamento CDPC. CDPC ta para pa Centro pa Desaroyo Profesional Continuo. E departamento aki ta encarga cu enseñansa pa tur maestro y docente, cuminsando di scol preparatorio te cu scol superior. CDPC ta ofrece actividad innovativo di siñamento y desaroyo pa maestro y docente, profesional den educacion y tur actor den scol. Di e forma aki ta profundisa y amplia conocemento, habilidad y actitud profesional directamente relaciona cu e profesion di maestro.
Durante aña escolar 2018-2019 CDPC a investiga e aspecto di necesidad bao campo di enseñansa. For di e investigacion a sali na cla cu directiva di scol, cabesante, director, maestro y docente ta haya cu pa enseñansa na Aruba ta sumamente importante pa sigui profesionalisa riba:
- tereno di ICT y digitalisacion den enseñansa.
- cuido di maestro y docente
- cuido di alumno y studiante
- enseñansa y didactica den siglo 21
- maneho di scol y liderazgo
Teniendo na cuenta cu e resultado di e investigacion, CDPC ta organisa un serie di curso specialmente pa tur maestro, docente y profesional den enseñansa.
Den cuadro di e asina yama ‘Get to know IPA’, e instituto lo tene un live session di CDPC dia 12 di november pa 6or di atardi riba e pagina di Facebook Instituto Pedagogico Arubano. Durante e live session lo amplia, entre otro, riba kico ta CDPC y lo trata e cursonan di recapacitacion cu CDPC ta ofrece durante aña academico 2020-2021 y e procedura pa inscribi.
IPA ta invita tur maestro, scol y directiva pa ‘like’ e pagina di Facebook Instituto Pedagogico Arubano, p’asina keda na altura di tur informacion di ‘Get to know IPA’.
Pa mas informacion tambe por bishita nos website www.ipaaruba.com y si ainda bo tin cualkier pregunta, por tuma contacto cu Studenten Services na 5243100.